PressReader - Biznes Daily Birzha (Exchange): 2017-11-11 - ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ САМАРҚАНД ШАҲРИДА ЎТГАН “МАРКАЗИЙ ОСИЁ: ЯГОНА ТАРИХ ВА УМУМИЙ КЕЛАЖАК, БАРҚАРОР РИВОЖЛАНИШ ВА ТАРАҚҚИЁТ ЙЎЛИДАГИ ҲАМКОРЛИК” МАВЗУСИДАГИ ХАЛҚАРО КОНФЕРЕНЦИЯДА СЎЗЛАГАН НУТҚИ\nBiznes Daily Birzha (Exchange) - 2017-11-11 - ПЕРВАЯ СТРАНИЦА -\nМуҳтарам Енча жаноблари! Қадрли Могерини хоним! Ҳурматли ташқи ишлар вазирлари, халқаро ташкилотлар ҳамда дипломатик миссия раҳбарлари, конференция иштирокчилари! Хонимлар ва жаноблар! Марказий Осиё минтақасида хавфсизлик ва барқарор ривожланиш масалаларига бағишланган халқаро конференциянинг барча иштирокчилари ва меҳмонларини саховатли Ўзбекистон заминида, қадимий Самарқанд шаҳрида самимий қутлайман.\nБирлашган Миллатлар Ташкилоти ва шахсан Бош котиб Антониу Гутерриш жанобларига мазкур форумни ўтказиш ташаббусини қўллаб-қувватлагани учун алоҳида миннатдорлик билдираман.\nУшбу залда Марказий Осиё мамлакатлари ташқи ишлар вазирлари, Россия, Хитой, АҚШ, Европа мамлакатлари, Япония, Туркия, Эрон, Ҳиндистон, Покистон, Афғонистондан ташриф буюрган юқори мартабали меҳмонлар, Мустақил Давлатлар Ҳамдўстлиги, Шанхай Ҳамкорлик Ташкилоти, Европада хавфсизлик ва ҳамкорлик ташкилоти ва бошқа халқаро ҳамкор ташкилотлар вакилларини кўриб турганимдан мамнунман. Ҳурматли конференция иштирокчилари! Бугунги Форумнинг нечоғли муҳим ва долзарблиги унинг “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” деб номланишидан ҳам яққол кўриниб турибди.\nБизнинг минтақамиз халқларини минг йиллик қардошлик ва яхши қўшничилик ришталари боғлаб туради. Бизни тарих, дин, умумий маданият ва анъаналар бирлаштиради.\nЕвроосиёнинг “юраги”да жойлашган минтақамиз Европа ва Яқин Шарқ, Жанубий ва Шарқий Осиёни боғловчи кўприк бўлиб, Россия ва Хитой сингари йирик давлатлар билан чегарадошдир.\nМинтақамиз табиий ресурсларга бой, бу ерда кўплаб мамлакатлар ва бутун минтақалар ривожига сезиларли даражада таъсир кўрсатган ноёб маданият ва тараққиёт салоҳияти мавжуд.\nАйни пайтда Марказий Осиёда қудратли давлатларнинг манфаатлари кесишмоқда, беқарорлик ва қарама-қаршилик ўчоқларига туташ бўлган ушбу минтақа яқин ва узоқ хорижда рўй бераётган барча салбий жараёнлар таъсирини ҳис этмоқда.\nТабиий савол туғилади: минтақада вазият қандай ривожланади?\nБу ерда қандай куч устун келади – низо ва қарама-қаршиликларми ёки ҳамкорлик ва тараққиётми?\nУмумий аҳолиси 70 миллиондан ортиқ бўлган минтақамизнинг келажаги бугунги кунда Марказий Осиёнинг ҳар бир давлати томонидан барпо этилмоқда.\nБизнинг қатъий ишончимизга кўра, амалий ҳамкорликка тайёрлик ва унга астойдил интилиш, шунингдек, барча Марказий Осиё мамлакатларининг умумий келажак учун масъулиятни ҳис этиши минтақанинг барқарор ривожланиши ва фаровонлигининг мустаҳкам пойдевори ва кафолатидир.\nЎзбекистон баҳсли масалаларни тезроқ ҳал қилиш ва ўзаро ишончни янада мустаҳкамлаш тарафдоридир.\nДавлатларимиз айнан яхши қўшничилик ва ўзаро манфаатли ҳамкорлик тамойиллари асосида савдо-иқтисодий, транспорт-коммуникация, маданий-гуманитар соҳаларда, хавфсизлик ва барқарорлик масалаларида ўз салоҳиятини янада самарали амалга ошира олади.\nИшончим комил, бундан барча – Марказий Осиё давлатлари ҳам, бошқа мамлакатлар ҳам бирдек манфаат кўради.\nБизнинг бош мақсадимиз – умумий саъй-ҳаракатларимиз билан Марказий Осиёни барқарор, иқтисодий ривожланган ва юксак тараққий этган минтақага айлантиришдан иборат.\nБунинг учун биз турли низоларни қўзғайдиган ва унга кўмаклашадиган сабаб ва омилларга биргаликда барҳам бермоғимиз, умумминтақавий устувор манфаатларни инобатга олиш асосида миллий ривожланишни таъминламоғимиз зарур.\nБиз бугун тараққиётимизнинг умумий устувор йўналишларини англаган ҳолда, чегара, сувдан фойдаланиш, транспорт ва савдо сингари ўткир минтақавий масалаларни ечиш бўйича оқилона муроса йўлини изламоқдамиз.\nБугунги конференция доирасида Ўзбекистон, Қозоғистон ва Туркманистон томонидан Давлат чегараларининг туташган нуқтаси ҳудуди ҳақида шартнома имзоланди.\nУшбу шартнома муддатсиз бўлиб, денонсация қилинмайди, у уч қўшни давлат ўртасидаги дўстлик ришталарини янада мустаҳкамлайди.\nСўнгги пайтда Ўзбекистон ва Қирғизистон ўз чегараларининг 85 фоизи юзасидан келишувга эришди. Кўпдан буён давом этиб келаётган муаммолардан бири деярли ҳал этилди.\nТранспорт соҳасидаги ҳамкорлик кенгайди. Тожикистон билан тўғридан-тўғри авиақатновлар тикланди. Товар айирбошлаш ҳажми ошмоқда, чегараолди ҳудудлар ўртасидаги алоқалар мустаҳкамланмоқда, маданий-гуманитар соҳадаги муносабатлар фаоллашмоқда.\nШу билан бирга, қўлга киритилган дастлабки натижалардан хотиржамликка берилишимиз мумкин эмас, биз ҳали йўлнинг бошида турибмиз, деб ҳисоблайман.\nМуносиб келажакни таъминлаш учун бугун биз қандай аниқ вазифаларни бажаришимиз муҳим ва зарур?\nБиринчидан, бу савдо-иқтисодий алоқаларни ривожлантириш ва товар айирбошлаш ҳажмини ошириш ҳамда кооперацияни мустаҳкамлаш учун қулай шароитлар яратишдир.\nМинтақавий иқтисодий форумни ташкил этиш бу йўналишдаги амалий қадам бўлиши мумкин.\nБу ўринда гап бизнес ҳамжамиятлари ўртасида бевосита мулоқот ва ўзаро савдо-иқтисодий, сармоявий ва инновацион ҳамкорлик борасидаги аниқ лойиҳаларни атрофлича муҳокама қилиш ҳақида бормоқда.\nБизнинг минтақа мамлакатлари ишбилармон доиралари ҳамда етакчи корхоналар вакиллари билан бир неча бор ўтказган учрашувларимиз иқтисодий алоқаларни сезиларли равишда фаоллаштириш ва ўзаро савдо ҳажмини ошириш имконини берди.\nМасалан, йил бошидан буён Ўзбекистоннинг минтақа мамлакатлари билан товар айланмаси ўртача 20 фоизга, айрим давлатлар билан эса қарийб 70 фоизга ўсди.\nМинтақалараро ҳамкорлик масаласига алоҳида эътибор қаратилиши лозим. Шу муносабат билан Марказий Осиё давлатларининг ҳудудлар раҳбарлари (ҳокимлари) бизнес ҳамжамиятининг ассоциациясини таъсис этишни таклиф қиламан. БМТ экспертларининг ҳисоб-китобларига кўра, Марказий Осиё мамлакатлари ўртасидаги самарали кооперация алоқалари 10 йил мобайнида минтақавий ялпи ички маҳсулотни камида икки баробар ошириш имконини берган бўлар эди. Ушбу механизмлар бутун Марказий Осиёда барқарор ривожланишни таъминлаган ҳолда, мамлакатларимиз ҳудудларининг саноат, инвестиция ва интеллектуал соҳалардаги салоҳиятини тўла ишга солиш имконини беришига ишонаман. Иккинчидан, минтақанинг транзит-логистика салоҳиятидан янада самарали фойдаланиш ва транспорт инфратузилмасининг жадал ривожланишини таъминлаш лозим. Бу йўналишда минтақа мамлакатлари томонидан амалий қадамлар қўйилганини мамнуният билан қайд этишни истардим.\nТуркманистонлик дўстларимиз томонидан Амударёдан ўтадиган Туркманобод – Фороб янги темир ва автомобиль йўллари кўприклари ишга туширилди. У\nЎзбекистон – Туркманистон – Эрон – Ўмон транспорт-транзит йўналишининг муҳим тармоғидир.\nТез орада Ўзбекистон – Қирғизистон – Хитой темир йўли қурилишини бошлаш бўйича келишувга эришилди, шунингдек, ушбу транспорт йўлаги бўйлаб синов тариқасидаги автопойга амалга оширилди.\nШу муносабат билан Транспорт коммуникацияларини ривожлантириш бўйича умумминтақавий дастурни ишлаб чиқиш ва қабул қилиш зарур, деб ҳисоблаймиз. Умумий ёндашувларимизни келишиб олиш учун биз 2018 йилда Тошкентда “Марказий Осиё халқаро транспорт йўлаклари тизимида: стратегик истиқболлар ва амалга оширилмаган имкониятлар” мавзусида халқаро конференция ўтказишни режалаштирмоқдамиз.\nКонференциянинг ишида барча шерикларимиз фаол иштирок этишига умид қиламиз.\nУчинчидан, бу – Марказий Осиёда хавфсизлик ва барқарорликни таъминлаш мақсадида амалий ҳамкорликни янада мустаҳкамлашдир.\nБугунги кунда минтақанинг барча мамлакатлари терроризм, диний экстремизм, трансмиллий жиноятчилик ва наркотрафик таҳдидларига дуч келмоқда.\nУшбу таҳдидларга қарши самарали курашишни фақат биргаликда, минтақа мамлакатлари ўртасидаги амалий ҳамкорлик механизмлари доирасида таъминлаш мумкин.\nХавфсизликка таҳдидларни “ўзиники ва ўзгаларники” деб ажратишдан воз кечиш, “яхлит хавфсизлик” тамойилига амалда риоя қилиш зарур, деган қатъий фикрдамиз.\nБирлашган Миллатлар Ташкилоти минтақавий хавфсизлик муаммосини, аввало, превентив дипломатия усулларидан фойдаланган ҳолда ҳал қилишда муҳим ўрин тутиши лозим.\nШунингдек, МДҲ, ШҲТ, ЕХҲТ ва бошқа нуфузли халқаро ҳамда минтақавий тузилмалар механизмлари доирасида ўзаро ҳамкорликни мустаҳкамлаш зарур.\nБугунги кунда Марказий Осиёда барқарор ва изчил тараққиётнинг истиқболлари қўшни Афғонистонда тинчлик ўрнатиш билан чамбарчас боғлиқдир.\nБиринчи минтақавий галдаги иқтисодий вазифалардан жараёнларга бири Афғонистоннинг қўшилишига ҳар Бу томонлама дунё ҳамжамиятининг кўмаклашишдан Афғонистонда иборат. тинч тараққиётни таъминлашга қаратилган саъй-ҳаракатларига ғоят муҳим ҳисса бўлиб қўшилади.\nЎзбекистон бундан кейин ҳам бу қўшни мамлакатни иқтисодий жиҳатдан тиклаш, унинг транспорт ва энергетик инфратузилмасини ривожлантириш, миллий кадрлар тайёрлаш жараёнларида фаол иштирок этишини таъкидламоқчиман.\nМарказий Осиёда барқарорлик ва изчил тараққиётни таъминлашнинг устувор йўналиши – экстремистик ғояларга қарши қатъий курашишдан иборатдир. Кўпинча ҳаётга энди қадам қўяётган ёшлар унинг таъсирига тушиб қолмоқда.\nМарказий Осиё – аҳолининг ёши бўйича энг “ёш” минтақалардан биридир: бу ерда аҳолининг қарийб 60\nфоизини ёшлар ташкил этади ва бу дунё бўйича ўртача кўрсаткичдан анча юқоридир.\nАйнан шу мақсадда Ўзбекистон Бирлашган Миллатлар Ташкилоти Бош Ассамблеясининг яқинда Нью-йоркда бўлиб ўтган сессиясида Ёшлар ҳуқуқлари тўғрисидаги халқаро конвенцияни ишлаб чиқиш ҳамда “Маърифат ва диний бағрикенглик” деб номланган махсус резолюцияни қабул қилиш ташаббуси билан чиқди.\nУшбу ташаббусларни Марказий Осиёнинг барча мамлакатлари қўллаб-қувватлагани ёшлар ўртасида радикал қарашлар тарқалишининг олдини олиш, тўғри йўлдан адашганларни ижтимоий реабилитация қилиш ва уларни соғлом ҳаётга қайтаришга тайёрлигимизнинг амалдаги яққол ифодаси сифатида намоён бўлади.\nБизнинг тажрибамиз шуни кўрсатмоқдаки, биринчи галда ёшларни илм-маърифатга ўргатиш, уларга ислом\nдинининг инсонпарварлик моҳияти, ислом маданиятининг асл қадриятларини етказиш экстремизмга қарши курашишнинг энг самарали воситаси ҳисобланади.\nБу борада биз Самарқандда Имом Бухорий халқаро илмий-тадқиқот маркази ва Тошкентда Ислом цивилизацияси марказини ташкил этишга қарор қилдик.\nТўртинчидан, бу – давлат чегараларини делимитация ва демаркация қилиш жараёнини тезда ва узил-кесил якунига етказишдир.\nБиз чегараолди муаммоларини ҳал этиб, мамлакатларимиз ўртасидаги савдо-иқтисодий ва маданий-гуманитар соҳалардаги ҳамкорликни янада кенгайтириш йўлида мустаҳкам пойдевор яратамиз.\nБиз давлат чегараларини делимитация қилиш борасидаги музокараларда юзага келадиган мураккаб масалаларни ҳал этиш бўйича изчил йўлга қўйилган ва биргаликда чуқур ўйлаб амалга ошираётган ишларимизни давом эттириш зарур, деб ҳисоблаймиз.\nБиз оқилона муроса ва ўзаро тенг алмашинув асосида, ўзаро манфаатларимизни ҳисобга олган ҳолда, бу ўта долзарб муаммони тез орада ҳал этамиз, деб ишонаман.\nБешинчидан, минтақада сув ресурсларидан адолатли фойдаланиш муаммосини имкон қадар тезроқ тартибга солиш лозим.\nИшончим комил, мазкур масалаларни ҳал этишда минтақадаги барча давлатлар манфаатларини ҳисобга оладиган халқаро ҳуқуқий меъёрлар асосида иш олиб бориш кутилган самарани беради.\nЎзбекистон БМТ томонидан ишлаб чиқилган Амударё ва Сирдарё ҳавзалари сув ресурсларидан фойдаланиш тўғрисидаги конвенциялар лойиҳаларини қўллаб-қувватлайди.\nОрол денгизининг экологик ҳалокати билан боғлиқ энг ўткир муаммоларни ҳал этиш ҳам саъй-ҳаракатларимизни бирлаштиришни талаб этади. Орол муаммоси бизнинг нафақат умумий дардимиз, балки умумий вазифамиздир.\nМинтақавий ва халқаро даражада сайъ-ҳаракатларимизни бирлаштирмасдан туриб, ушбу таҳдидларга қарши муносиб чоралар ишлаб чиқа олмаймиз.\nБиз Оролбўйида юзага келган долзарб муаммоларни ҳал этиш, шунингдек, ижтимоий муҳим аҳамиятга молик\nлойиҳа ва дастурларни амалга оширишга донорлик кўмагини жалб этиш мақсадида Марказий Осиё минтақасининг барча давлатлари фаолиятини янада фаоллаштириш зарур, деб ҳисоблаймиз.\nОлтинчидан, мамлакатларимиз ва халқларимиз ўртасида маданий-гуманитар алоқалар, дўстлик ва яхши қўшничилик муносабатларини мустаҳкамлаш лозим.\nБу Марказий Осиёдаги минтақавий ҳамкорликни жадаллаштиришнинг асосий шартларидан биридир.\nШу нуқтаи назардан, биз фаол маданий-гуманитар мулоқотни давом эттириш, мамлакатларимизда маданият кунлари ва турли ижодий тадбирларни мунтазам ташкил этиш, таълим ва сайёҳлик соҳасидаги алмашувларни “халқ дипломатияси”нинг энг муҳим воситаси сифатида ривожлантириш тарафдоримиз.\nОддий ва очиқ инсоний мулоқот – минтақада дўстлик, ҳамжиҳатлик ва барқарорлик муҳитини мустаҳкамлайдиган энг ишончли усулдир. Ҳурматли хонимлар ва жаноблар! Марказий Осиёдаги долзарб масалаларни мамлакатларимизнинг саъй-ҳаракатларини умумий масъулият тамойили асосида бирлаштириш орқалигина ҳал этиш мумкин, деган фикримга, ўйлайманки, сизлар ҳам қўшиласиз.\nЮқорида қайд этилган вазифаларнинг амалга оширилиши Марказий Осиё мамлакатлари давлат раҳбарларининг ўзаро маслаҳатлашувлари бўйича учрашувларни мунтазам ташкил қилиш имконини яратган бўлар эди.\nБизнинг бу борадаги ёндашувларимиз бугунги кунда минтақада умумий муаммоларни ҳал этишнинг йўлларини биргаликда излаб топишга реал зарурат мавжуд эканини англашдан келиб чиққан ёндашувдир.\nБу ёндашув Бирлашган Миллатлар Ташкилоти Бош Ассамблеясининг 72-сессияси доирасида Марказий Осиё мамлакатлари ташқи ишлар вазирларининг баёнотларида ҳам ўз ифодасини топган.\nБу ўринда гап Марказий Осиёда янги халқаро ташкилот тузиш ёки ўз устави ва миллий давлат органларидан устун турадиган интеграциялашув соҳасида қандайдир тузилма ташкил этиш ҳақида кетмаётганини алоҳида таъкидламоқчиман.\nМинтақавий мулоқотларимиз фақат минтақамиз тараққиётига оид ҳал қилувчи масалалар юзасидан фаолиятимиз йўналишларини келишиб олишга йўналтирилади.\nБугунги конференциямиз якунлари бўйича Бирлашган Миллатлар Ташкилоти Бош Ассамблеясига Марказий Осиё минтақасида тинчлик, хавфсизлик ва барқарор ижтимоий-иқтисодий тараққиётни таъминлаш бўйича минтақавий ва халқаро ҳамкорликни мустаҳкамлашга доир махсус резолюция қабул қилиш ҳақида мурожаат қабул қилиш зарур, деб ҳисоблаймиз.\nБундай резолюциянинг қабул қилиниши БМТ ва бутун халқаро ҳамжамият томонидан амалий мулоқотни мустаҳкамлаш, ўзаро манфаатли ҳамкорликни кенгайтириш ва минтақадаги мавжуд муаммоларни ҳал этиш бўйича келишилган ёндашувларни ишлаб чиқиш борасида бизнинг давлатларимиз олиб бораётган саъй-ҳаракатларни қўллаб-қувватлаш йўлида муҳим аҳамиятга эга бўлур эди. Ҳурматли анжуман иштирокчилари! Марказий Осиё – бу ҳақиқатдан ҳам ноёб имкониятлар ва ҳали ишга солинмаган улкан салоҳият ва имкониятларга эга бўлган минтақадир.\nМинтақада мустаҳкам тараққиёт, барқарорлик ва фаровонликни таъминлаш – бизнинг тўлиқ эриша оладиган муштарак вазифамиздир.\nҲеч шубҳасиз, бугунги конференциямиз ана шу эзгу мақсадга эришиш йўлида яна бир муҳим қадам бўлиб, ҳал қилувчи аҳамиятга эга вазифаларни амалга ошириш, барчамизнинг “Марказий Осиё” деб аталадиган умумий диёримизда тинчлик ва барқарорликни янада мустаҳкамлашга қаратилган, ҳаётнинг ўзи талаб қилаётган янги ғоя ва таклифларни илгари суришга хизмат қилади.\nФорумнинг барча иштирокчилари ва меҳмонлари иш фаолияти самарали бўлишини, азим Самарқанд шаҳрида уларга яхши кайфият ёр бўлишини тилайман.\nЭътиборингиз учун раҳмат.


Италия клуби билан шартнома имзолаган спортчимиз Шомуродовнинг ўйинларини кўришга бормоқчи\n6 январь, 2021, 22:39\nТеглар:Италия | Велоспорт\nУшбу спортчимизга ҳам Италияда омад тилаймиз.\nБу йил ёш велоспортчиларимиздан бири Беҳзод Раҳимбоев учун ҳам алоҳида аҳамият касб этади. Беҳзод ўтган йили Италиянинг “Team Viris Vigevano” жамоаси билан шартнома имзолашга муваффақ бўлган эди. Ҳозирда спортчимиз Италия сафарига йўл олиш ниятида. Эътиборингизга велоспортчимиз билан ташкил қилган кичик суҳбатимизни ҳавола қиламиз.\n– Италия жамоасидан таклиф қанчалик кутилмаган эди?\n– Очиғи, бундай таклифни кутмаган эдим. Улар мени 1-2 мусобақалардаги иштирокимни кўришган экан. Октябрь ойида расмий таклиф билан чиқишди ва мураббийларим буни қўллаб-қувватлашгач ўйлаб ўтирмай рози бўлдим.\n– Шартнома неча йилга тузилган ва сир бўлмаса, унинг молиявий бандлари қандай?\n– Шартнома 1 йиллик. Очиғи маошим у қадар кўп эмас. Асосийси, менинг у ердаги озиқ-овқат ва яшаш ҳаражатларим тўлалигича жамоа ҳисобидан бўлади. Қўшимчасига, йил давомида ташкил қилинадиган мусобақаларда эгаллаган ўринларимга қараб қўшимча бонуслар оламан. Асосийси, мен у ерда пул билан ўлчанмайдиган катта тажрибага эга бўламан.\n– Италияга йўл олишни қачонга мўлжаллаяпсиз?\n– Менимча, Туркиядаги йиғиндан сўнг. Бир неча кундан сўнг Туркия сафарига йўл оламиз. У ердаги машғулотлар якунлангач кетсам керак. Боиси у жамоа тўлиқ шакллантирилиб, мусобақалар тақвими эълон қилингач борсам, мақсадга мувофиқ бўлади.\n– Футболга ҳам қизиқасизми? Сўрамоқчи бўлганим, ҳозир Италия чемпионатида ўзбекистонлик футболчи тўп тепмоқда. Имкон бўлса, балки унинг ўйинларини кўргани борарсиз?\n– Очиғи, футболга у қадар қизиқмайман. Лекин ҳамюртимиз Элдор Шомуродовнинг Италия чемпионатида ўйнаётгани ҳақида эшитдим. Албатта, имкони бўлса юртдошимнинг ўйинларини кузатгани бораман.\n– Келажакдаги фаолиятингизда улкан муваффақиятлар тилаб қоламиз. Суҳбат учун раҳмат!\nУмид қиламизки, Беҳзод Раҳимбоев сингари ҳамюртларимизнинг Европага йўл олиши ўсиб келаётган ёш спортчиларимиз учун янада катта мотивация бериши аниқ.


Zamon Баъзи чекка қишлоқларда ичимлик суви умуман етиб бормаган. Қандай ишлар олиб бориляпти? – Zamon\nБугун\t20-01-2021, 18:24 312\nБугун АОКАда “Ўзсувтаъминот” АЖ бошқаруви раиси ўринбосари Хуршид Раҳматуллаев иштирокида брифинг ўтказилди. Унда ҳудудларда аҳолини ичимлик суви билан таъминлаш бўйича амалга оширилаётган ишлар ҳақида маълумот берилди.\n2021 йил январь ойи бошида очилган @uzsuv_chat гуруҳига вилоят, туман ва шаҳар сув таъминоти жамиятларини масъул вакиллари бириктирилди. Ушбу гуруҳга республика бўйича кунига 500 га яқин мурожаатлар келиб тушмоқда.\n“Телеграм”даги “suvmuammobot” ва “uzst_bot” ботлари орқали ўтган 3 ой давомида 300 га яқин мурожаат ҳал этилди.\nИлк марта республика бўйича “1255” ягона қисқа рақами ишга туширилди. Мазкур рақамга кунига 1000 га яқин мурожаатлар келиб тушяпти ва улар ўрганилиб, ижобий ҳал қилинмоқда.\nАҳоли билан тўғридан-тўғри мулоқотни йўлга қўйиш учун “Телеграм” ижтимоий тармоғида 24 соат “онлайн” бўладиган диспетчерлик гуруҳи йўлга қўйилган. Тез кунларда аварияларни бартараф этишда оператив муносабатни ошириш мақсадида “Сувни асра” мобил иловаси ишга туширилади. Афзаллиги – авария акс этган нуқтани расмга олиб мобил илова орқали жўнатилади ва GPS тизимлари орқали ўша нуқтага авария бригадаси етиб боради.\nБрифинг давомида Zamon.uz мухбири “Ўзсувтаъминот” Акциядорлик жамияти бошқаруви раиси ўринбосари Хуршид Раҳматуллаев билан интервью уюуштирди.\nСўнгги вақтда блогерлар томонидан танқидий материаллар кўп бўляпти, бунга муносабатингиз?\n– Танқидий материаллар вақтида ўрганиб чиқиляпти. Яқинда ижтимоий тармоқларда эълон қилинган “Кимда газ, свет, сувда муаммо бор?” номли пост остидаги инфратузилмавий масалалар бўйича минглаб изоҳлар орқали қолдирилган бўлса, шундан ичимлик суви ва канализацияга оид жами 150 та мурожаат ва муаммолар тизимли равишда ўрганиб чиқилди ҳамда уларнинг 135 таси ёки 90 фоизи ижобий ҳал этилган.\nШу каби постлар остидаги ҳар бир изоҳдаги мурожаатчилар билан боғланган ҳолда вилоятлардан масъуллар бириктириляпти, туман ва маҳаллалар кесимида алоҳида ўрганиб чиқилиб, мавжуд муаммоларнинг ечими республикадаги барча манбалар ҳисобидан шакллантирилган дастурларга киритилганлиги аниқланиб, бошқаларини киритиш чоралари кўрилмоқда.\nИзоҳларда қолдирилган сув йўқлиги хусусидаги муаммоларнинг бир қисми электр энергиясидаги узилишлар билан боғлиқлиги ҳам аниқланмоқда. Маълумки, ичимлик суви ҳайдаш насослари электр токи орқали ишлайди ва электр энергиясида кўп узилишлар юзага келгаётгани учун ичимлик сувида ҳам тўхталишлар бўлмоқда.\nИжтимоий тармоқларга келиб тушаётган мурожаатларнинг аксарияти олис қишлоқлар аҳолисидан бўлиб, улар марказлашмаган ичимлик суви билан таъминланмаганликларини билдиришмоқда.\nЎзсувтаъминот Акциядорлик Жамияти ахборот хизмати ходими Бобур Жалолов: – Ушбу олис қишлоқларнинг аҳолисига сув таъминоти масъулияти чекланган жамиятлар томонидан маҳаллий хокимликлар билан биргаликда тасдиқланган жадвал асосида жами 1721 та махсус техникалар (шундан 1443 таси тадбиркорлар) орқали ичимлик сувини етказиб бериш йўлга қўйилган ва бу ишлар “Ўзсувтаъминоти” АЖнинг доимий назоратида.\nБундай вақтларда аҳоли ичимлик суви билан қандай таъминланади?\nМахсус транспорт воситалари (водовоз) ёрдамида аҳолига узулуксиз ичимлик суви етказиб берилади.\nБаъзи чекка қишлоқларида ичимлик суви умуман етиб бормаган жойларга ичимлик суви етказиш бериш бўйича қандай ишлар олиб бориляпти?\n– Ҳозирда республика бўйича 73 фоиз ичимлик сув билан таъминланган. Қолган ичимлик суви етиб бормаган ҳудудлар 2021-2022 йил дастурларига киритилган. Бу аҳолига жойига борган ҳолда тушунтирилди. Банклардан кредитлар оляпмиз, халқаро молия институтлари маблағлари ҳисобидан ҳамда ўзимизнинг ҳисобимиздан режа бўйича босқичма -босқич амалга оширамиз.\nҲозирда Наманган шаҳрида Сув иншооти қуриш бўйича халқаро очиқ тендер ўтказиляпти. Бунга 23 та хорижий кампания ариза берган. Март ойида тендерда ким ютса, уша ташкилот қуради. Шунда Наманган шаҳри ва унга туташ бешта туман аҳолиси оқова сув қувурига уланади.\nБу лойиҳа яна қайси вилоятларда бўляпти?\n– Ҳозирда Тошкент вилояти, Ангрен шаҳрида, Бухорода, Қашқадарёнинг Ғузор туманида сув иншооти қуриш ишлари олиб бориляпти. Кеча Самарқандда янги энергия тежамкор насос қуришга шартнома имзоланди. Янги насосларнинг эски насослардан фарқи шундаки , улар электр энергиясини 50 фоизга тежайди.\nМиробод туманида ҳам баъзи худудларда оқова сув қувурлари ўрнатилмаган, бу бўйича ишлар олиб бориляптими?\n– Миробод туманида хозир Кореялик ҳамкаорлар билан оқова сув қувурлари ўрнатиш бўйича лойиҳа қилиняпти. Агар кутилган натижани берса, бошқа туманларга ҳам шу усул қўлланилади.\nГаянэ Умерова Ўзбекистоннинг UNESCO ишлари бўйича Миллий комиссияси Бош котиби бўлди\nБали оролининг соҳилларида кўнгилилар 10 000та тошбақа боласини денгизга кузатиш учун тўпланишди\nБухорода “хўрозлар қафасга тушди”- улар хонадонда қимор уюштирган\n20 ёшли йигит отасини ҳақорат қилган шахсни пичоқлаб қўйди


Нью-Йоркдаги теракт ҳақида - SanjarSaid\n4 ой. аввал\tМулоҳаза96\nСешанбага ўтар кечаси Нью-Йоркда содир этилган теракт мени чуқур қайғуга солди. Биринчи бўлиб Америкадаги ўзбекларга қийин бўлар эканда, деган фикр келди хаёлимга. Қолаверса бу ҳодиса Ўзбекистонда кўплаб инсонлар грин-карта лотореясида ўз омадини синаш учун рўйхатдан ўтаётган бир вақтга тўғри келди. Зеро, маълумотларга кўра, гумондор 2010 йилда грин-карта орқали АҚШга борган.\nТўғри, АҚШ ўз тарихида бундай мудҳиш жиноятларни кўп бор бошидан ўтказган. Келиб чиқиши бошқа мамлакатлардан бўлган жиноятчилар қасддан ёки ноқасддан инсонлар теракт, қотилликларга қўл урган. Бироқ у ерда озодлик ва демократия бузилмас қадриятга айланган. Биргина теракт, биргина қотиллик сабаб жиноятчи мансуб давлат ёки жамиятга нисбатан оммавий ҳукм ўқилмайди. Аммо ҳамма ҳам толерант, бағрикенг, тушунган инсонлар тоифасига киравермайди. Ана шундайлар на миллий ғурури, на диний эътиқоди бўлмаган Сайфулло сабабли Америкада бирор ўзбекистонликни руҳий ёки жисмоний тазйиқлар остида қолдиришини истамас эдим.\nТеракт содир этган шахс – Сайфулло Соипов 29 ёшда экан, 1988 йилда туғилган. Унинг қачон жиноятчилар сафига қўшилгани, нима сабабдан бу мудҳиш ҳодисага қўл ургани, шу ергача қандай йўлларни босиб ўтганию қандай хаёл-мақсадларда қатор қотилликлар содир этгани менга қоронғу. Аммо шуниси аниқки, уни тарбиялаган муҳит ёмон бўлган. Бундай жирканч муҳит на дин, на миллат танлайди. Уларнинг миллати ҳам, дини ҳам бир – шайтанат. Масалага алоҳида ҳодиса сифатида ана шу нуқтадан қаралиши мақсадга мувофиқ.\nЗеро Нью-Йорк штати губернатори Эндрю Куомо Жаҳон савдо маркази 1 (One World Trade Center) биносини озодлик ва демократия рамзи бўлмиш қизил, оқ ва кўк рангларда ёритишга кўрсатма берди. Бу озодлик ва демократия қадрият ўлароқ Америкадаги ҳеч бир инсоннинг эркинлиги чегараланмаслигига яна бир бор ишорадир.\nНью-Йорк, Терроризм, ўзбек\n“Ишани”: нимани тарғиб қилаяпмиз?


Хао Ран Ванг — математика бўйича Муҳаммад Ал-Хоразмий номидаги I халқаро олимпиада ғолиби — Teletype\nХао Ран Ванг — математика бўйича Муҳаммад Ал-Хоразмий номидаги I халқаро олимпиада ғолиби\n“Халқ сўзи Online”. Одилбек Одамбоев/Хоразм. Урганч шаҳрида талабалар ўртасида математика бўйича Муҳаммад Ал-Хоразмий номидаги халқаро олимпиада бўлиб ўтди\nМазкур билимлар беллашувида дунёнинг 20 мамлакати 58 университетидан 334 нафар талаба иштирок этди. Ўзбекистон шарафини мамлакатнинг 33 олий таълим муассасаси талабалари ҳимоя қилишди.\nЁшларнинг математика фанидаги билимлари 20 кишидан иборат ҳайъат томонидан баҳоланди, уларнинг 18 нафари хорижий мутахассислардир.\nОлимпиада натижаларига кўра, 66 нафар иштирокчи турли медаллар билан тақдирланди — 14 олтин, 23 кумуш ва 29 бронза.\nБиринчи ўрин Пекин университети (Хитой) талабаси Хао Ран Вангга насиб этди. Иккинчи ўринни эса Шариф университети (Эрон) талабаси Али Даэи Наби эгаллади. Учинчи ўрин Пекин университети талабаси Минг Хуиоу Янг томонидан банд қилинди. Ўзбекистон Миллий университети талабаси Толибжон Исмоилов тўртинчи ўринга муносиб кўрилди.\nҚўлга киритилган медаллар бўйича умумжамоа ҳисобида биринчи ўринни — Хитойнинг Пекин университети, иккинчи ўринни — Ўзбекистон Миллий университети ва учинчи ўринни Эстониянинг Тарту университети эгаллади. 30 университет вакиллари турли даражадаги медаллар билан тақдирланишди.\nБеллашув ғолиблари олий таълим муассасалари магистратурасига математика, физика, ахборот технологиялари ҳамда муҳандислик-техник йўналишдаги таълим ихтисослиги бўйича қабул квотасидан ташқари, давлат гранти асосида ўқишга қабул қилинади. Мазкур ҳуқуқ Олимпиада ғолиблигини қўлга киритган талаба томонидан ОТМ бакалавриатини тугаллаган вақтдан бошлаб уч йил давомида сақланиб қолинади.\nМуҳаммад Ал-Хоразмий номидаги Иккинчи халқаро олимпиада 2020 йилнинг октябрь ойи учинчи декадасида Урганч шаҳрида ўтказилиши маълум қилинди.\nNovember 1, 2018, 12:59


Яккабоғ туманидаги 14та мактаб электр таъминотидан узиб ташланди\nҚашқадарё вилояти Яккабоғ туманидаги 14та мактаб электр таъминотидан узиб ташланди. Бу ҳақда вилоят ҳудудий электр тармоқлари АЖ матбуот хизмати хабар берди.\n“Маълумки, мамлакатда электр энергиясини ҳисобга олиш ва назорат қилишнинг автоматлаштирилган тизими (АСКУЭE)дан фойдаланиб келинмоқда. Ушбу жараёнда электр анергиясидан қарздорлик юзага келса автоматлаштирилган тизим (инсон омили аралашувисиз) истеъмолчини тармоқдан узади. Бу нафақат жисмоний ва юридик истеъмолчилар учун ҳам таалуқли.\nШу боис Яккабоғ туманидаги 14та мактаб юзага келган жами 13 млн. сўм қарздорлигк туфайли электр таъминотидан узилган. Ушбу мактабларнинг электр энергиясидан мавжуд қарздорлигини Яккабоғ туман молия бўлими сўндириб бергачгина электр энергиясини ҳисобга олишнинг автоматлаштирган тизими тармоқ қувватини қайта тиклайди”, - дейилади хабарда.


Ўтган йил Россия Федерацияси ҳудудига 2019 йилга нисбатан 70% га камроқ чет эл фуқаролари кириб борганлар\nТОШКЕНТ, 21 янв — Sputnik. Россияга 2020 йилда кириб келган чет элликлар сони коронавирус пандемияси туфайли кескин қисқарди, деб хабар бермоқда РИА Новости ИИВга таянган ҳолда.\nЖумладан, Россияга ўтган йилнинг январь ойидан ноябрь ойигача 5,2 миллион хорижликлар кириб борганлар, бу эса 2019 йилнинг мос даврига нисбатан 70,2%га камдир.\nСтатистик маълумотларга кўра, РФга энг кўп МДҲ давлатларидан чет элликлар кириб борганлар - бу умумий миқдорнинг 80%ни ташкил этади. Фуқароларнинг яна 7,3% фоизи - Европа Иттифоқи мамлакатларидан келган фуқаролардир.\n"Таъкидланишича, меҳнат мигрантлари улуши 24%ни ташкил этган. Бошқа мамлакатлар фуқароларига миграция оқимининг 12,4%и тўғри келмоқда", - дейилади идора хабарида.\nИИВ маълумотларига кўра, хориж фуқароларининг деярли ярми - 44 %и - Россияга шахсий мақсадларда, 24%и эса меҳнат фаолиятини амалга ошириш учун кириб келишган.\nЭслатиб ўтамиз, коронавирус пандемияси фонида 27 мартдан Россия халқаро авиа-парвозларни тўхтатган эди.\nФақат ташиш, санитария, почта ва баъзи бошқа рейстлар учун истисно жорий этилди. 2020 йилнинг август ойидан парвозлар секин-аста қайта тиклана бошлади.


Инсон манфаатларига уйғун ғоялар / ADOLAT ижтимоий-сиесий газетаси\nНаримон Умаровнинг Наманган вилоятидаги ишончли вакили, Ўзбекистон “Адолат” СДП вилоят кенгаши раиси Олимжон Мақсудов навбатдаги учрашувни Янгиқўрғон тумани сайловчилари билан ўтказди.\nТуман марказидаги иқтисодиёт ва транспорт касб-ҳунар коллежи биносида ташкил этилган тадбирда халқ таълими ва соғлиқни сақлаш ходимлари, тадбиркорлар, фермер хўжаликлари вакиллари, фуқароларнинг ўзини ўзи бошқариш органларининг фаоллари, кенг жамоатчилик вакиллари, партиядошларимиз қатнашдилар. Учрашувни Янгиқўрғон туман партия кенгаши раиси Дилафрўз Тўхтасинова олиб борди.\nИшончли вакил Олимжон Мақсудов дастлаб сайловчиларни Наримон Умаровнинг таржимаи ҳоли билан таништириб, сўнгра номзоднинг дастуридаги устувор йўналишлар тўғрисида фикр юритди. Жамият ҳаётининг деярли барча жабҳаларида мамлакат тараққиётини янги, янада юқори босқичга кўтариш юзасидан дастурда илгари сурилаётган масалалардан сайловчилар хабардор этилди. Сайловчилар ҳам дастурга ўз муносабатини билдирдилар.\nЯнгиқўрғон иқтисодиёт ва транспорт касб-хунар коллежи ўқитувчиси Зоҳида Аҳмадалиева:\n— Мен ишончли вакилнинг маърузасидан дастурда жамиятда хотин-қизларнинг мавқеини янада кўтариш юзасидан қатор таклифлар билдирилганлигини англадим. Аёлларнинг сиёсий ҳаётдаги фаоллигини ошириш, уларнинг ижтимоий ҳимоясини кучайтириш борасидаги кенг кўламли ислоҳотларни босқичма-босқич давом эттириш ҳақидаги фикрлар хотин-қизлар манфаатларини ифодалаб турибди. Уларнинг янада чуқур билим ва касб маҳоратига эга бўлишлари учун кенг имкониятлар яратиш, меҳнат бозорида уларга имтиёзлар бериш, иқтидорли ҳамда юқори малакали, юксак интеллектуал салоҳиятга эга бўлганларини давлат бошқаруви органларининг барча соҳаларига ва бўғинларига жалб қилиш масалаларига устувор вазифалар сифатида қараш тўғрисидаги масалалар жуда ўринли. Шунинг учун номзод дастурини тўла қўллаб-қувватлайман.\nТуман кўп тармоқли поликлиникаси ҳамшираси Майрамхон Турғунова:\n— Ўзим тиббиёт ходими бўлганлигигим учун, биринчи навбатда, дастурда аҳоли саломатлигини сақлашга оид қандай масалалар қўйилганлиги билан қизиқдим. Чунки бу борадаги ишлар жамиятда халқнинг келажаги ва тараққиётини белгилаш учун муҳим аҳамиятга эга. Аҳолининг барча ижтимоий қатламлари ўз вақтида, мунтазам, сифатли тиббий хизматдан фойдаланишини таъминлаш кераклиги тўғрисидаги фикрларни қўллаб-қувватлайман. Мактаб ва мактабгача таълим муассасалари доирасида болаларни тиббий хизматлар билан таъминлаш тизимини кучайтириш, дори воситаларининг ноқонуний айланиши, қалбакилаштирилган ва сифатсиз дори воситалари сотилишининг олдини олиш, скрининг ва перинатал марказлари, аёллар тиббий маслаҳатхоналари, туғуруқ мажмуалари, гинекология ва патронаж хизматлари фаолиятини такомиллаштириш масалаларига алоҳида эътибор қаратилаётганлиги ҳам диққатга сазовор. Аҳоли ўртасида талаб юқорилиги кўзга ташланаётган бир қатор тиббиёт муолажаларига, хусусан, трансплантологияга, экстракорпорал уруғлантириш ва бошқа замонавий тиббий хизматларга рухсат бериш зарурлиги ҳақидаги фикрлар ҳам кўпчиликка маъқул тушганлиги аниқ.\nИшончли вакил ва партиямиз фаоллари мамлакатимизда Президент сайловига тайёргарлик юқори даражада ташкил қилинганига сайловчилар эътиборини қаратиб, уларни Наримон Умаровга овоз беришга чақирдилар.


Уч ойда мактабларда деярли 11,5 миллиард сўм ўғирланди\n31 октябр 2020, Тошкент вақти: 09:00\nЖорий йилнинг биринчи чорагида халқ таълими вазирлиги 1444та мактабни текширди ва 11 миллиард 400 миллион сўм пул ноқонуний ишлатилганини аниқлади.\nВазирликнинг билдиришича, бу пулнинг 2 миллиард 71 миллион 700 минг сўмини мактабда ишламайдиган одамларга, ортиқча сақланган штат бирликлари ҳамда ишчи-ходимлар томонидан бажарилмаган иш ҳажмлари учун амалга оширилган тўловлар ташкил қилади.\n4 миллиард 276 миллион 900 минг сўм эса ортиқча ва қўшимча режалаштириш орқали ноқонуний ўзлаштирилган. 2 миллиарддан ортиқ пул ноқонуний тарзда устама ва мукофот тарқиасида берилган.\nВазирлик мазкур ҳолатлар бўйича жиноят аломатлари бўлган 190 та иш ҳуқуқ-тартибот органларига топширилгани ва 279 нафар масъул шахсга нисбатан интизомий чора кўрилгани, 3 миллиард 23 миллион 400 минг сўм пул давлат бюджетига қайтарилганини маълум қилди.\n2018 йилда Халқ таълими вазирлиги мактабларда 325 миллиард сўм, яъни 40 миллион доллардан кўпроқ маблағ ноқонуний ўзлаштирилганини билдирган эди.


Тушкунликдан чиқиб кетишнинг 23 усули » Ўзбекистон янгиликлари – Zamin.uz\n26-04-2016 | 16:04\nZAMIN.UZ / LIFE STYLE / 26 Апрел 2016 года2 268\nИнсон тушкун ҳолатдан чиқиб кетишга баъзида ўзида куч топади, баъзан эса бунга ҳафсала ҳам қилмайди. "Qalampir.uz" нашри ёзишича.Кичик муаммолардан халос бўлиш йўллари тушкунлик булутлари ортида кўринмай қолган чоғда, инсон энг аввало ўзини бирор нарса билан машғул қилиши, чалғитиши лозим. Айнан ушбу фикр дунёнинг кўплаб олимлари томонидан илгари сурилган.Буни қарангки, тушкунликдан сизу бизни халос қилиши мумкин бўлган йўллар жуда кўп экан. Аммо биз сизга тақдим этаётган усул энг оддий ва энг самарали усуллардан бири саналар экан.Бунинг учун сизга оқ қоғоз, ёзиш ва чизиш учун ручка ёки қалам ҳамда бошқа бир нечта нарса керак бўлади.1. Ўта ҳорғинмисиз, чарчаганмисиз? Ундай бўлса, гулларнинг суратини чизинг.2. Кимдандир ёки нимадандир жаҳлингиз чиқаяптими, ўзингизни босишга қийналяпсизми? Турли чизиқларни чизинг.3. Агар бирор аъзоингиз оғриётган бўлсаю, сабр қилишга тўғри келса, бирор буюмни ясашга ҳаракат қилинг.4. Агар ўта зериккан бўлсангиз, қўл остингиздаги оқ қоғозни турли майда гуллар билан тўлдиринг.5. Маъюслик кўнглингизни махв этган бўлса, камалакни чизинг.6. Бирор нимадан қўрқаётган бўлсангиз, тўқиш ипи ёрдамида макраме тўқинг ёки турли матолардан бирор чиройли нарсани ясанг.7. Кўнглингизда ваҳима ҳисси бўлса, қўғирчоқ ясанг.8. Бирор нарсадан ҳижолатдамисиз, уяляпсизми? Қоғозни майда бўлаклаб йиртинг.9. Кучли хавотирланиш вақтида оригами ясанг.10. Организм катта босим билан ишлаган вақтда нақшларни чизинг.11. Бирор нарсани эслашингиз ўта муҳим бўлса, лабиринтларни чизиб кўришга ҳаракат қилинг.12. Кўнглингиз қолдими – бирор суратнинг нусхасини чизинг.13. Умидсизлик вақтида йўлларнинг суратини чизишга уриниб кўринг.14. Бирор нарсани тушунишингиз лозим бўлган вақтда мандалларнинг суратини чизинг.15. Сарф этилган кучингизни тез фурсатда тиклашни истасангиз, табиатнинг суратини чизинг.16. Ўз ҳиссиётларингизни тушунишнинг имкони бўлмаганда, автопортрет чизишга уриниб кўринг.17. Бирор ҳолатни ёдда сақлаб қолиш учун рангли доғларни юзага келтиринг.18. Фикрларни бир маромга солиш лозим бўлганда, кичик доира ёки тўртбурчак шаклларини чизинг.19. Нимани истаётганингизни тушунишни хоҳласангиз, коллаж яратинг.20. Фикрларингизни жамлаб олишингиз лозим бўлса, истаган нарсангизни нуқталар ёрдамида чизинг.21. Вазиятдан чиқиб кетишнинг оптимал йўлини излаётган бўлсангиз тўлқин ҳамда доира шаклларини чизинг.22. Бир нуқтада “қотиб” қолганингизни сезаётган бўлсангиз, ундан чиқиб кетиш ва йўлингизда давом этиш истагингиз бўлса, спиралларни чизинг.23. Мақсадингиз сари фикрларингизни жамлаш учун панжара ва нишонни чизинг.Биз сизга азият бераётган муаммоли вазиятлардан ана шу оддий ва самарали машқ ёрдамида чиқиб кета олишингизга ишонамиз.Умида Якубова


Мустақил ўзбек совет ўзбегидан нимаси билан фарқланади?\nЎзбекистон мустақиллигининг 20 йиллиги арафасида бу саволга берилган жавоблар 20 йиллик жараëн меваси суратини чизиб берди.\nМустақиллигининг 20 йиллигини жорий ой охирида нишонлайдиган Ўзбекистонда СССР тарқаб кетганидан кейин туғилган, коммунистик мафкуранинг таъсирини мутлақо сезмаган янги авлод ўсиб-улғайди.\nМана шу авлод вакилларининг ўз ота-оналаридан нимаси билан фарқланишини билиш нафақат қизиқ, балки зарурат ҳамдир.\nБир эмас, бир неча илмий тадқиқот объекти бўла оладиган мазкур мавзуда тайёрланган мақолани жамиятда кечаётган жараёнлар тўғрисида ўйлаб кўришга таклифнома, деб қабул қилинг.\nЯнги авлод ҳақида гапирмоқчи одам биринчи бўлиб кимдан фикр сўрайди?\nБиз ҳам шундай қилдик.\n59 йиллик умрининг учдан икки қисмини совет даврида ўтказган чироқчилик ўқитувчи Содиқ ака Жўраевдан янги гап эшитмадик.\nСовет давридаги ўқувчиларига ҳозиргиларини қиёслар экан, муаллим зорланди:\n- У вақтдаги фарқ билан ҳозирги вақтдаги фарқ осмон билан ерча.\nОзодлик: Нималарда ўша фарқлар?\n- Ўша пайтда ўқувчилар ниҳоятда мактабни ҳам севарди, китобни ҳам севарди, оламни ҳам севарди, ҳамма нарсани севарди. Эндиги ëшлар китобни ҳам яхши кўришмайди, ватанни ҳам севишмайди, мактабни ҳам севишмайди, дейди Содиқ ака.\nЧироқчилик муаллимнинг бу гапларини эшитиб, “бошимизга тупроқ сочмоқчи” эмасмиз: бугунги шогирдини кечагисидан яхши деган устозни инсоният ўз тарихида кўрган эмас. Қадимий файласуфлар китобларини варақланг – уларнинг ҳам ўз шогирдларидан зорланганига гувоҳ бўласиз.\nЛекин бошқа бир суҳбатдошимиз, 60 йиллик умрининг учдан икки қисмини совет даврида ўтказган , ҳозирда фермерлик қилаётган бухоролик Исмоил аканинг ўзи ҳақда айтганлари чироқчилик ўқитувчининг ҳасратлари тўғрисида чуқурроқ ўйлаб кўришга ундайди.\nИсмоил акадан сўрадик:\nОзодлик: 40 йил совет ўзбеги бўлдингиз. 20 йил мустақил ўзбек бўлдингиз. Ўзингизда нима ўзгариш юз берди кейиниг 20 йилда? Нимангиз ўзгарди?\n- “Шарқ юлдузи” журналини қўлма-қўл ўқирдик, “Адабиëт ва санъат”ни қўлма-қўл ўқирдик, газеталарни қўлма-қўл ўқирдик, бир-бировга айтардик. Тўпланишардик дўстлар билан, чақчақлашардик. Ўшалар йўқ. Ўшаларни қўмсаймиз. Ўша “Шарқ юлдузи”ни қидирамиз, топа олмаймиз. “Адабиëт ва санъат”нинг қизиқ темалари бор эди, ҳозир йўқ.\nОзодлик: Совет даврида асосий учта қадрият нима эдию ҳозир нима?\n- Одамлар ўртасида меҳр бор эди, дўстлик бор эди, жўралар бор эди.\nОзодлик: Демак, совет даврида биринчи қадрият дўстлик эди. Яначи?\n- Бир киши иморат қилса, келиб ëрдам берарди.\nОзодлик: Ҳамжиҳатлик. Яначи?\n- Кўпчиликда илмга чанқоқлик бор эди.\nОзодлик: Мустақил шароитда учта асосий қадрият нима?\n- Ҳозир булар жуда кам. Қариндош-уруғчилик бўшаб кетди. Ака уканиям камроқ танийди. Қариндошникига бориб-келиш йўқ.\nОзодлик: Асосий қадриятлар нималар ҳозир?\n- Қорин тўйғазиш.\n- Яна қорин тўйғазиш.\n- Яна қорин тўйғазиш, дейди бухоролик Исмоил ака.\nАфтидан, бухоролик Исмоил ака билан у кишининг таъби тирриқроқ пайтда гаплашганга ўхшаймиз. Қолаверса, одам ёши бир жойга бориб қолганда кўп нарсадан кўнгли қолади, кўпроқ хотиралари билан яшайди. Кечаги кунининг бугунгисидан жозибалироқ кўриниши шундандир?\nЧироқчилик ўқитувчию бухоролик фермернинг айтганларини қабул қилиш ёки аксинча, инкор этиш учун олимларга мурожаат қилдик.\nТошкентлик таҳлилчи Малик Абдураззоқов ўзбек зеҳниятида кейинги 20 йил ичида юз берган ўзгаришларни санар экан,\n- Шахснинг пулга берилиб кетгани ҳам факт. Ҳаддан ташқари жамиятнинг монолитлиги йўқолиб, одам ўзининг кучига ўзи ишониб, бир-биридан узоқлаштирган фактор ҳам бор. Бу ўзбек жамиятида балки 20 йил олдин бўлмагандир, лекин ҳозир бор, деди.\nДемак, таҳлилчи фикрича, мустақил ўзбек давлатдан бир нарса кутмай қўйди ва ўзи ҳамда оиласи фаровонлигини таъминлаш учун фақат ўз кучига таяна бошлади – 20 йил олдин ўзбек ўзини социум вакили ҳисоблаган бўлса, эндиликда унинг инвидуум эканлиги кучаймоқда.\n(Ахир бухоролик Исмоил ака одми сўзлар билан шу фикрни айтмадими?)\nТаҳлилчи Малик Абдураззоқовнинг фикрича, мустақил ўзбекнинг мобил бўлиб қолгани унинг совет ўзбегидан яна бир фарқидир: мустақил ўзбек қишлоқдан шаҳарга, шаҳардан пойтахтга, пойтахтдан чет элга интилмоқда. Бунга эса, ижтимоий-иқтисодий сабаблар мажбур қилмоқда.\n- Иккинчиси бу сиëсий-мафкуравий ғояларга ишонч йўқолгани, дейди Малик Абдураззоқов.\nМустақил ўзбекнинг совет ўзбегидан яна бир фарқи унинг сиёсий-мафкуравий нигилизмидир. Бундан 20 йил олдин, дейди таҳлилчи, ўзбеклар мустақилликка умид қилган, ўша даврда ўртага ташланган шиорларга ишонган эди. Бугунга келиб ҳеч қандай ишонч қолмаган.\nЖамият ҳаётидаги жараёнларни профессионал ўрганиб келаётган социолог олим Камолиддин Раббимовнинг айтганлари Малик Абдураззоқовнинг айтганларидан кескин фарқ қилмади. Шунинг учун Раббимов билан ўтказганимиз суҳбатнинг якуний қисминигина эшиттирмоқчимиз.\nМустақил ўзбекнинг қадриятлари нималару совет ўзбегининг қадриятлари нималар эди, деб сўрадик Раббимовдан.\n- Менинг назаримда¸ ҳозирги Ўзбекистон жамияти учун асосий қадриятлар тизими қуйидагича: биринчиси пул бойлик, иккинчиси индивидуализм, учинчиси эркинлик. Совет кишиси учун эса кўпроқ карьераси, иккинчиси коллективизм, учинчиси назаримда пул ва бойлик. Назаримда пул ва бойлик бу ерда учинчи ўринда турган эди, дейди Камолиддин Раббимов.


Марказий Осиëга сафарини сешанба куни Ашхободдан бошлаган Хитой президенти¸ бу ерда туркман гази экспортини йилига 65 миллиард куб метрга етказишга оид кўп миллиард долларлик шартнома имзолади.\nХитой президенти Си Цзинпиннинг Тошкентга қиладиган ташрифи арафасида икки давлат матбуоти ўзаро сиëсий-иқтисодий муносабатлар тадрижига юқори баҳо бермоқда. Аммо мустақил кузатувчилар Хитойнинг Марказий Осиë¸ қолаверса Ўзбекистон иқтисодидаги ўрнини “хавфли ва емирувчи” дея баҳоламоқдалар.\nМарказий Осиë - Хитой келажаги гарови\nЖорий йил Хитой президентлигига тайинланган Си Цзипин дунëнинг иккинчи йирик иқтисодига айланган Пекин раҳбари сифатида Марказий Осиë сафари доирасида 8 сентябр куни Ўзбекистонга илк бор расмий ташриф қилади.\nПекин раҳбарининг Марказий Осиëга 10 кун сафари қилиши¸ мустақил таҳлилчиларга кўра¸ мисли кўрилмаган воқеа ва бу мазкур минтақанинг Хитой учун аҳамияти қанчалик катта эканидан берилган муждадир:\n- Хитой президенти Марказий Осиëнинг собиқ беш республикасидан тўрттаси пойтахтига сафар қилмоқда. Бу мисли кўрилмаган воқеа. Хитой давлат раҳбари бу сафарга жуда кўп вақт сарфламоқда. Бу эса мазкур минтақанинг Хитой келажаги учун нақадар муҳим эканини кўрсатмоқда¸ дейди Озодлик мухбири суҳбатлашган америкалик хитойшунос Жеймс Андерсон.\nЎзбекистон ўз зарарига Хитойни юксалтирмоқда\nМустақил кузатувчилар фикрича¸ Марказий Осиëнинг Хитой кўз ўнгида ошиб бораëтган аҳамияти минтақанинг энергетик ресурслари билан боғлиқ ва Пекин минтақа ëнилғи заҳираларини арзон нарх билан ўзига ташиб олиш сиëсатини устивор даражага кўтарган.\nАйни шу мақсадда¸ минтақани ўз ҳудудига бевосита боғловчи қувурлар ва магистрал йўл қурилишига миллирадлаб доллар сармоя ажратмоқда.\nЎзбекистонлик мустақил таҳлилчи Малик Абдураззоқов¸ коррупция ботқоғига ботган Марказий Осиë¸ хусусан¸ Ўзбекистон сиëсий бошқаруви¸ ўз давлатини иқтисодий жиҳатдан қолоқликка тортиш эвазига Хитой иқтисодини юксалтиришга хизмат қилаëтганини таъкидлайди:\n- Хитой учун ҳозир асосий муаммо ўзининг чегара ҳудудларидаги минтақаларини иқтисодий ривожлантириш учун Марказий Осиë энергетик ресурсларини сўриб олиш¸ унинг ëқилғи қувватини ўз манфаатлари учун ишлатишдир. Хитойнинг бу минтақа¸ хусусан¸ Ўзбекистонда бошқа қизиқиши йўқ.Марказий Осиëда қанақа ҳукумат бўлмасин¸ диний¸ дунëвий¸ миллатчи бўладими¸ Хитойга барибир. Чунки Пекин бу ҳукуматдагиларни пора эвазига¸ ўз арзон технологиялари эвазига сотиб олишини яхши билади. Мен Хитой билан алоқаларни кучайтиришда минтақа ва Ўзбекистон учун ҳеч қандай истиқбол кўрмайман. Бу минтақа ўтмишда мажбуран Россия учун хом-ашë базасига айлантирилган бўлса¸ бугунга келиб¸ порахўр сиëсий элита ихтиëри билан Хитой учун ëнилғи хом-ашëси базасига айланди¸ дейди мустақил кузатувчи.\nБундай иқтисодий муносабатларнинг Ўзбекистон иқтисоди учун қанчалик хатарли эканини¸ Хитой билан алоқалар кучайган 2005 йилдан бери мамлакатда юзага келган энергетик бўҳрон очиқ кўрсатиб турибди¸ деб қўшимча қилади бу сиëсатшунос.\n“Хитойга газ¸ қолаверса электр энергияси экспорт қилиш ҳажми ошган сайин¸ Ўзбекистон ҳудудининг аксар қисми¸ экологик ва иқтисодий жиҳатдан зарарли бўлган кўмирга қарам бўлиб бормоқда. Ўзбек ëнилғиси ҳисобига Хитой иқтисоди ўсиб¸ Хитойда иш ўринлари кўпайган сайин¸ Ўзбекистон иқтисодий қолоқлик домига тортилмоқда¸ ишсиз қолган аҳоли яқин ва узоқ хорижга муҳожиратга чииқб кетмоқда”¸ деб таъкидлайди Малик Абдураззоқов.\nХитой сармояси Ўзбекистон иқтисодини ичдан емирмоқда\nХитой президентининг ўзаро дипломатик муносабатлар тарихида алоҳида қайд этиладиган Ўзбекистонга сафари олдидан икки давлат расмийлари 21 йиллик сиëсий ва иқтисодий муносабатлар ривожига баҳо бермоқдалар.\nТошкентда маҳаллий мухбирлар билан учрашган Хитой Халқ республикасининг Ўзбекистондаги элчиси Чжан Сяо сўнгги 20 йил давомида икки давлат ўртасидаги товар айирбошлаш миқдори 50 баробарга кўпайганини маълум қилди.\n“2013 йилнинг 7 ой давомида ўзаро савдо айланмаси 60 фоизга ўсди ва 2 миллиард 540 миллион АҚШ долларини ташкил этди”¸ деди элчи маҳаллий матбуотга берган маълумотида.\nЭлчи шунингдек Ўзбекистонга киритиладиган Хитой сармоя ва кредитлари миқдори камайиши ҳақида айрим Интернет нашрларида тарқаган хабарларни инкор қилди ва амалда бунинг акси бўлажагини таъкидлади.\nИкки давлат расмийлари Ўзбекистондаги Хитой инвестицияси миқдорининг ошишини олқишлаб турган бир пайтда¸ мустақил кузатувчилар¸ бу жараëннинг ўзбек иқтисодиëти¸ Ўзбекистондаги сармоя иқлими учун хатарли эканини таъкидламоқдалар.\nМустақил сиëсатшунос Малик Абдураззоқов¸ бу таҳдидни шундай изоҳлайди:\n- Хитойнинг Ўзбекистон иқтисодидаги роли жуда салбий. Биринчидан¸ Хитойдан кириб келаëтган технологиялар ҳозирга қадар ўз истиқболини кўрсатмади (бу асосан японлардан ўғирланган эски технологиялардир).\nИккинчидан¸ Transparency International ташкилоти хулосасига кўра¸ Хитой ва Россия экспорт соҳасидаги коррупция бўйича дунëда биринчиликдадир. Бу эса¸ Хитой сармоядорлари¸ улар орқасида турган Хитой давлат корпорацияси ва Хитой давлати¸ содда қилиб айтганда¸ пора орқали¸ откатлар орқали ўз иқтисодий лойиҳаларини киритади¸ деганидир. Бу фаолият қилинадиган давлат элиталарини сотиб олиш ва ўзаро муносабатларда уларни шунақа технологияга ўргатиш орқали қилинади. Хитой ҳеч тортинмасдан пора беришга тайëр ва Ўзбекистон элитасини шунга ўргатиб қўйди.\nБу эса¸ пора бермайдиган бошқа сармоядорлар Ўзбекистонда ўз имкониятини йўқотади¸ биз учун ўта зарур бўлган юқори технология ва сармоя лойиҳалари Ўзбекистонга кира олмайди¸ деганидир. Бу Ўзбекистон каби давлатлар учун жуда катта хавф¸ дейди мустақил сиëсатшунос Озодлик билан суҳбатда.


Ўқувчи-ёшларни ватанпарварлик руҳида тарбиялашга доир ишлар самарадорлигини ошириш ва фаоллаштириш, бу борадаги таълим-тарбиявий ишларни жадаллаштириш, уларни миллий ғоя ва Ватанга садоқат руҳида тарбиялаш мақсадида Ўзбекистон Республикаси Халқ таълими вазирлиги ҳамда Ўзбекистон Касаба уюшмалари Федерацияси томонидан Ўзбекистон Республикаси Конституцияси қабул қилинганлигининг 29 йиллиги муносабати билан 2021-йил ноябр-декабр ойларида умумтаълим мактабларининг\n10-11-синф ўқувчилари ўртасида “Менинг Президентим” ижодий ишлар танлови ташкил этилди.\nТанлов қуйидаги мақсадларни ўч ичига олади:\nЯнги Ўзбекистонда кузатилаётган ижтимоий-иқтисодий ва сиёсий ривожланиш жараёнларини ўқувчилар томонидан қандай қабул қилинаётганлигини аниқлаш;\nўқувчиларда мамлакатимизда кечаётган турли ислоҳотларга, унинг келажагига нисбатан дахлдорлик ҳиссини шакллантириш;\nижодий ишлар орқали ўқувчиларнинг мамлакатимизда кузатилаётган ривожланиш жараёнларида республика ҳукумати ва раҳбариятига йўналтирилган таклиф ва мулоҳазаларини аниқлаш;\nўқувчиларда ёзиш, ўрганиш, ижодий, танқидий, ностандарт фикрлаш, нотиқлик, ўз фикрини ижодкорона етказиб бера олиш кўникмаларини шакллантириш.\nТанлов тўрт босқичда ташкил этилади:\nБиринчи босқич – мактаблардаги 10-11-синф ўқувчилари иштирокида 2021-йилнинг 20 ноябрь – 4 декабрь кунлари “Янги Ўзбекистон мени нигоҳимда” мавзусида эссе ёзилади.\nЭнг яхши деб топилган 1 нафар эссе муаллифи ғолиб деб топилади.\nИккинчи босқич – барча умумий ўрта таълим муассасаларидан 1 нафардан аниқланган ғолиблар 2021-йилнинг 6–14 декабрь кунлари туман, шаҳар босқичида “Янги Ўзбекистон – янги имкониятлар” мавзусида иншо ёзишади.\nЭнг яхши деб топилган 1 нафар иншо муаллифи ғолиб деб топилади.\nУчинчи босқич – барча туман (шаҳар)лардан аниқланган ғолиблар 2021 йилнинг 15-20 декабрь кунлари вилоят босқичида “Менинг Президентим” мавзусида тақдимот тайёрлайдилар ва ўз ишларини 15 дақиқа давомида ҳимоя қилиб беришади.\nЭнг яхши деб топилган 3 нафар тақдимот муаллифи ғолиб деб топилади.\nТўртинчи босқич – ҳар бир ҳудуддан 3 нафардан ғолиб бўлган ўқувчилар 21-25 декабрь кунлари ўтказиладиган Республика босқичида “Менинг Президентим” мавзусида тақдимот тайёрлаб, ўз ишларини ҳимоя қилиб беришади. Танлов якунида ғолиблар аниқланади.\nРеспублика босқичида 1,2,3 ўринлари қўлга киритган ғолиблар\n2022-2023 ёки 2023-2024-ўқув йилида республикадаги олий таълим муассасаларига кириш имтиҳонлари натижаларига кўра тўлов-шартнома асосида талабаликка қабул қилинган тақдирда, уларнинг мос равишда:\n1-ўрин соҳибига 3 йиллик тўлов-шартнома маблағларини,\n2-ўрин соҳибига 2 йиллик тўлов-шартнома маблағларини,\n3-ўрин соҳибига 1 йиллик тўлов-шартнома маблағларини тўлаб берилади.\nДавлат гранти асосида талабаликка қабул қилинса мос равишда:\n1-ўрин соҳибига 3 йиллик тўлов-шартнома маблағлари,\n2-ўрин соҳибига 2 йиллик тўлов-шартнома маблағлари,\n3-ўрин соҳибига 1 йиллик тўлов-шартнома маблағлари миқдорида мукофотланадилар.\nТанловнинг Республика босқичининг 1-, 2-, 3-ўринни эгаллаган ғолибларнинг умумтаълим муассасасидаги устозлари мос равишда 30,0 млн., 20,0 млн., ва 10,0 млн. сўм пул маблағлари билан мукофотланадилар.\nШунингдек, Республика босқичининг барча иштирокчилари ва танловнинг республика босқичи ғолиблари таълим олаётган умумтаълим мактаблари директорларига биттадан ноутбук топширилади.\nТанловда иштирок этиб, ўз иқтидорингизни намоён этинг ва қимматбахо совғаларга эга бўлинг.\nЖойларда жамоа шартномалари сарҳисоби бўлиб ўтмоқда\nНавбатдаги Танлов юқори савияда ташкил этилади.\nАввалги ЎҚУВ-СЕМИНАР ТАШКИЛ ЭТИЛДИ


Ўшда қолганларга инсонпарварлик ёрдами етказиш қийин кечмоқда\n18 май 2022, Тошкент вақти: 14:07\nИнсонпарварлик юки¸ асосан ун¸ айтилишича¸ айрим жойларда уйма-уй тарқатилмоқда.\nДавом этаëтган зўравонликлардан қочиб¸ баррикадалар ортида¸ вайронага айланган уйлар ертўласида жон сақлаëтган ўшликлар Қирғизистон ҳукумати йўлга қўйилганини даъво қилаëтган инсонпарварлик ëрдами ўзларига етиб келмаëтганини айтмоқдалар.\nБМТ нинг Озиқ-овқат дастури расмийлари Ўшда аҳолига озиқ-овқат тарқатиш ишлари бошланганини билдирмоқда. Айтилишича¸ 13 июндан бошлаб инсонпарварлик ёрдамини Бишкекдан Ўшга етказиш йўлга қўйилган. Ўшга дастлабки ёрдамни бишкекликлар ва Қирғизистон шимолидаги аҳоли уюштирган бўлса, кейинчалик бу жараëнгахалқаро ташкилотлар ва хусусий тадбиркорлар ҳам қўшилди.\nБишкекдаги Манас аэропорти фуқаровий авиацияси бошлиғи Александр Мастаев Ўшга кунига бир неча самолёт инсонпарварлик ёрдами жўнатилаëтганини тасдиқлади.\n- Биз суткасига 170 тонна атрофида юк узатмоқдамиз. 16 июн куни тўртта рейс юбордик айнан Ўш аэропортига. Яна учта рейснинг учиши кутилмоқда¸ деди Манас аэропорти фуқаровий авиацияси бошлиғи Александр Мастаев.\nАйни пайтда Манас аэропортида Қирғизистонга келаëтган инсонпарварлик ёрдамининг анчаси тўпланиб қолган.\nЎш ва Жалолободга инсонпарварлик ёрдамини узатиш учун Бишкекда ташкил этилган штаб ходимига кўра, аэропортдан ташқари, автотранспорт билан ҳам инсонпарварлик ёрдамини жўнатиш бошланган.\nЎш шаҳрида қамалда қолганлар орасида турли миллат вакиллари бор. Ўшдаги Оммавий ахборот воситалари рресурс маркази координатори, журналист Алла Пятибратова ўзи ва қўшнилари инсонпарварлик ёрдамини олишни бошлаганлигини айтади:\n- Ўш марказида яшовчи рус миллатига мансублар инсонпарварлик ёрдамини олишмоқда. Шаҳарнинг четроғидаги русларга эса етказиш қийин бу маҳсулотларни. Биз марказда яшаганимиз учун ёнимизда ёниб кетмаган савдо дўконлари ҳам бор. Ўша ердан озиқ овқат маҳсулотларини сотиб олдик. Инсонпарварлик ёрдами сифатида кейинги икки кун нон келади. Ҳар бир оилага бир буханка нон берилаяпти¸ деди Ўшда яшовчи журналист Алла Пятибратова.\nАйни пайтда¸ Ўшнинг асосан ўзбеклар яшовчи Ўн адир маҳалласига шу пайтга қадар инсонпарварлик ёрдами келмади¸ дейди Гулбаҳор Жўраева :\n-Ҳеч нарса келмади уч кундан бери. Ярим кило картошка, иккита сўлиган бодринг, битта пиёз келаяпти. Одамлар эшитаяпти гумпомош борлигини, лекин ҳеч ким кўрмаяпти. Бир нарса емаяпти. Кейин қирғизлар олиб кетиб қолаяпти. Одамлар оч ўтирибди.Бир чинни овқатни тўртта одам еяпти. Бир аёл учта боласи билан бир коса овқатни бўлишиб еяпти, овқат йўқ, дейди Ўн адир шаҳарчасидан Гулбаҳор Жўраева.\nЎш шаҳрининг Облгаи номи билан маҳаллий аҳолига таниш ҳудудда яшовчи Шукрулло Маҳмудов эса¸ келаëтган инсонпарварлик ёрдамининг ўз маҳалласида сотилаётганлигини айтади:\n- Ўзбекларга сотилаяпти бу нарса пулга.\nОзодлик: Неча пулдан сотаяпти?\n- Ҳар хилда энди. 100-200-300 сўм пулга берилаяптида. Сал қолиб қолган нарса бўлса бераяптики¸ яхши нарсани қирғизлар ўзлари бўлиб олишаяпти.\nОзодлик: Нонни сизларга ким сотди ва неча пулдан сотди?\n- Битта нонда бўлмаяпти гап. Пулга олинаëтган нони ҳам бор¸ картошкаси ҳам бор¸ сабзиси ҳам бор¸ молокоси ҳам бор¸ макарони ҳам бор. Гуманитар ëрдам айнан керакли жойларга етиб келмади, дейди Ўшнинг Облгаи ҳудудида жон сақлаётган Шукрулло Маҳмудов.\nЎшнинг яна бир чеккасида қолган Аҳроржон Йўлдошевга кўра, уларга инсонпарварлик ёрдами шу пайтга қадар келмаган.\n- Жўнатилаëтган гуманитар ëрдамлар бизгача келмаяпти. Йўлда қирғизларга жўнатаяпти. Ўзбекларга кетаëтган гуманитар ëрдамни қирғизлар бўлиб олаяпти. Бизга овқатининг кераги йўқ. Бизга дорилар етмаяпти¸ дейди Аҳроржон Йўлдошев.\nЎшдан олинган сўнгги маълумотларга кўра¸ шаҳарнинг Мажримтол маҳалласи, Жанубий мавзеси, ҳамда Черëмешкининг бир қисмига 16 июн куни тушдан сўнг инсонпарварлик ёрдами етказила бошланган.\nМарказий Осиё сув альянси раҳбари Элмира Йўлдошева H-net ташкилоти ёрдамида Ўшдаги зўравонликлардан зарар кўрган фуқароларга инсонпарварлик ёрдами кўрсатилаётганлиги, аммо ëрдам миқдори камлиги боис одамларга етмаётганлигини айтади.\n- Ҳар куни 150 тоннага яқин юк келмоқда.Тўғрисина айтганда, бу кам эканлигини тан оламан. Бир оила инсонпарварлик ёрдамини тарқатаётганда икки ёки уч килограмм ун олаяпти. Биз инсонпарварлик ёрдами сотилаётганлиги ҳақида ҳам маълумот олдик. Аммо текширганимизда бу тадбиркорлар ўзларининг омборидаги картошкани сотаётганлиги аниқланди. Яна бир инсонпарварлик ёрдамининг баъзи маҳаллаларга етиб бориши қийинлигининг сабаби - бу ўзбек маҳалалаларига кириш хавфсизлик учун тўсиб ташланган. Бизларни киритмаганлик ҳолатлари бўлган. Аммо биз ҳаракат қилаяпмиз, дейди Ўшдаги Марказий Осиё сув альянси раҳбари Элмира Йўлдошева.\nСуҳбатдошимиз ўшликлардан сабрли бўлишни, шу билан бирга инсонпарварлик ёрдамини етказаётган инсонларга ҳужум қилмасликни сўради.\nЎшда қолганларга инсонпарварлик ëрдами етказиш қийин кечмоқда


Россиялик блогер Ўзбекистонда йиғиладиган электрокарни синовдан ўтказди (видео) | Ўзбекистон ва жахон янгиликлари\nТехнология 25 сентябрь 13:22 782\nМаълумки бир гуруҳ россиялик автоблогерлар яқинда Ўзбекистонда бўлиб қайтишди. Ташриф давомида улар турли суперавтомбилларни тест қилиш билан бирга, бир кичик ва арзон электромобилни ҳам синовдан ўтказишди.\nУшбу автомобилчани тест-драйв қилиш биз учун Ўзбекистондаги энг кутилмаган ҳодиса бўлди. Ушбу аппаратни Ўзбекистонда ишлаб чиқариб, 3000 доллар атрофида сотиш режалаштирилмоқда, – деб ёзади блогер Алан Енилеев.\nАвтомобил ўзининг ташқи кўриниши билан бизни ҳайратга солди.У Mercedes Benz автомобилига жуда ўхшаш, ҳатто салонида ҳам. Ундан ташқари биз ушбу автомобилда кичик пойга ҳам уюштирдик, дейди Енилеев.\nХабар сўнгида блогер – Сиз 3000 долларга қандай автомобил сотиб олган бўлардингиз ? Ушбу AMG-TESLAними ёки бошқа автомобилни?, – деб ўз мухлисларига савол билан мурожаат қилган.\nЖавоблар орасида 3000 долларга шу автомобилни сотиб олиб тюнинг қилган бўлардим, деган кишилар жуда кўп.


Yangi ChoshTepa турар жой мажмуасидан фойдали акция!\n11:00 / 07.12.2020\nBizning Uylar Development компаниясининг янги йил акциялари давом этмоқда. Yangi ChoshTepa турар жой мажмуасидан хонадон сотиб олиб фойдали акция иштирокчисига айланинг! Харидорларни яна кўплаб фойдали таклифлар кутмоқда.\nYangi ChoshTepa – пойтахтимизнинг Сирғали туманидаги замонавий, оилавий турар жой мажмуаси. Сой бўйида жойлашган мажмуада 20 та етти қаватли турар жой бинолари бунёд этилади. Уларнинг ярмидан ортиғи аллақачон қуриб битказилган ҳамда унда аҳоли истиқомат қилмоқда. Қолган кўп қаватли уй-жойларни қурилиш ишлари якуний босқичда. Мазкур уйлар жорий йил охирига қадар қуриб битказилади.\nХонадонлар тайёр ва юқори сифатда таъмирланиб сотувга қўйилмоқда. Бу эса хонадон эгаларига уйни харид қилиб, ҳужжатларни расмийлаштирилган куниёқ кўчиб ўтишларига имконият беради.\nХонадонлар майдони хоналарига қараб фарқланади. Харидорларга 35 дан 97 квадрат метр майдонгача эга хонадонлар таклиф этилади. Бундан ташқари, Yangi ChoshTepa мажмуасидаги барча хонадонлар яшашга тайёр, сифатли таъмирланган ҳолда сотувга қўйилади.\nШунингдек, харидорлар учун ажойиб таклиф мавжуд. Сиз шу йил охирига қадар хонадон харид қилиб тайёр ошхонани совға сифатида қўлга киритишингиз мумкин. Шошилинг, мазкур таклиф чекланган!\nМанзил: Тошкент шаҳри, Сирғали тумани, Янги Чоштепа МФЙ, Узар кўчаси.\nСотув офиси соат 9:00 дан 19:00 гача ишлайди.\nҚўшимча маълумотларни қуйидаги телефон рақамларидан олишингиз мумкин: +99871 2104444


Tуркия терма жамоасининг Тошкентга келгани ҳеч кимнинг эсида йўқ / CHAMPIONAT.asia\nTуркия терма жамоасининг Тошкентга келгани ҳеч кимнинг эсида йўқ\nАввал хабар бериб ўтганимиздек шу йилнинг 14 август куни Тошкентда Ўзбекистон ва Туркия миллий терма жамоалари ўзаро ўртоқлик ўйинини ўтказади.\nИорданияга қарши жаҳон чемпионати плей-офф учрашувига тайёргарлик вазифасини ўтаб бериши керак бўлган ушбу ўртоқлик ўйини футболчиларимиз учун фойдали бўлади, деган умиддамиз. Бироқ ҳозир бошқа масала ҳақида тўхталмоқчи эдик.\nЎзбекистон ва Туркия миллий терма жамоаларининг Тошкентда ўртоқлик ўйини ўтказиши маълум бўлганидан кейин аксарият интернет нашрлари бу ҳақда хабар бера туриб, бунгача Туркия терма жамоасининг Ўзбекистонга келмагани, ёки икки юрт терма жамоалари биринчи марта ўйнаши ҳақидаги маълумотларни тарқата бошлади.\nБироқ, маълумки Ўзбекистон миллий терма жамоаси бундан 11 йил муқаддам, айнан Тошкент шаҳрида Туркия терма жамоаси билан ўртоқлик ўйинини ўтказган. Тўғри, ўшанда пойтахтимизга Туркиянинг 20 ёшгача бўлган термаси ташриф буюрганди. Ўйин 2002 йилнинг 27 июл санасида "Пахтакор" марказий стадионида бўлиб ўтган. Унда терма жамоамиз 1:0 ҳисобида ғалаба қозонган. Қолаверса 2013 йилнинг 20 феврал санасида ҳам Ўзбекистон ва Туркия ёшлар терма жамоалари Туркияда ўртоқлик учрашуви ўтказган ва унда майдон эгалари 5:2 ҳисобида ғалаба қозонган эди.\nҲайрон қоларли томони шундаки, 2002 йилда бўлиб ўтган ўша учрашув ҳақида Ўзбекистон футбол федерациясида ҳам маълумот сақланиб қолинмаган экан. Федерация матбуот хизмати таркиблар борасидаги мурожаатимизни қондиришга ожизлик қилди. Бир пайтлар федерацияда ишлаган Алишер Никимбаев эса шундай ўйин бўлганини ёдга олди, лекин у ҳам бу ҳақда тўлиқ маълумот бера олмади.\nАксинча, Туркия футбол федерацияси сайтида 2002 йилдаги ўйин ҳақида айрим маълумотлар мавжуд экан. Бироқ, у ерда ҳам ўйинда қайд этилган ҳисоб ва Туркия терма жамоаси таркибидан бошқа статистика йўқ. Шундай экан бундан 11 йил олдин Туркияга қарши бизнинг қайси футболчиларимиз туп сурганию, ким гол киритгани номаълумлигича қолмоқда.\nОйдинлик киритамиз, 2013 йилнинг 14 август куни Ўзбекистон ва Туркия терма жамоалари Тошкентда иккинчи ўрқтоқлик ўйинини ўтказишади. Учрашув "Пахтакор" стадионида, соат 19:00да бошланади.\nЎзбекистон - Туркия U-20 - 1:0\n2002 йил, 27 июль\nТошкент, "Пахтакор" стадиони\nТуркия: Толга Зенгин, Серкан Балжи, Жан Улун, Тайфун Жўра, Гўкхан Юлдуз, Эрман Йилдирим, Али Жамол Бўзтепа, Седат Дебрели, Семих Шентурк, Ясин Каража, Меҳмет Али.\nЗахирадан майдонга тушганлар: Меҳмет Чоғум - 46, Фахри Татан - 46, Аднан Демирел - 77, Февзи Элмас - 46, Тунжай Дерекўйлу - 83, Умут Булут - 75, Адем Кўчак - 46.\nМанба\t: darakchi.uz


Шифокорлар Навальнийни Германияга юборишга рухсат беришди. Сўнгги маълумотлар\n23:01 / 21.08.2020\nРоссиялик шифокорлар Алексей Навальнийни Германияга даволаниш учун юборишга рози беришди. Сиёсатчининг оила аъзолари ва тарафдорлари бир амаллаб бунга эришишди. Унинг ўзи ҳамон комада қолмоқда, ҳамон ташхис қўйилмаган.\n21 август куни Омскдаги шифохона врачлари Алексей Навальнийни даволаниши учун Германияга юборишга рози бўлишди. Германиядан келган шифокорлар иштирокидаги навбатдаги консилиумдан кейин шундай қарорга келинган. ТАСС агентлиги хабарига кўра, консилиумда Навальнийнинг рафиқаси Юлия ҳам қатнашган, аммо мухолифатчининг матбуот котиби Кира Ярмиш буни ёлғон деб атаган. Консилиум якунларига кўра Омскдаги шифохона бош врачи Александр Мураховский Навальнийнинг ҳолати барқарорлашаётганини маълум қилган, бемор ҳамон комада қолаётган бўлсада, унда ижобий динамика кузатилаётганини қайд этган. Врачнинг қўшимча қилишича, Навальнийда заҳарланиш белгилари аниқланмаган.\nГерманиядан учган самолёт 21 август куни тушда Омскка қўнди. Уни Cinema for Peace Foundation ташкилоти йўллаганди — бу ташкилот 2018 йилда шу Pussy Riot вакили Пётр Верзиловни олиб кетиш учун ҳам самолёт ташкиллаштирганди, ўшанда унда ҳам заҳарланиш аломатлари аниқланганди. Навальнийни ўша заҳоти Берлинга олиб кетиш мўлжалланганди, аммо омсклик шифокорлар бунга рухсат беришмади — Александр Мураховский буни беморнинг ҳолати барқарор эмаслиги билан изоҳлади. Унинг сўзларига кўра, куннинг иккинчи ярмида немис мутахассислар иштирокида ўтказилган консилиумда парвоз беморнинг соғлиги учун хавфли деган хулосага келинган. Шу билан биргаликда, Навальнийнинг матбуот котиби Кира Ярмиш германиялик шифокорлар Навальнийни кўргач, уни транспортировка қилиш мумкин деб ҳисоблашган. Ярмиш бу маълумотни қаердан олганига аниқлик киритмаган; ФБК («Коррупцияга қарши кураш фонди»)дагилар германиялик шифокорлар келган вақтда Навальнийнинг оила аъзолари шифохона ичига киритилмаганини маълум қилган, тушдан кейинги консилиумадан кейин уларни россиялик ҳамкасблари билан бирга орқа эшикдан олиб чиқиб кетишган.\nҲозиргача Навальнийга қандай ташхис қўйилгани аниқ эмас. Тонгда Александр Мураховский 5та тахминий ташхис кўриб чиқилаётганини ва ишга барча турдаги мутахассислар жалб қилинганини маълум қилганди. Кейинроқ унинг ўринбосари Анатолий Калиниченко шифокорларда «деярли тўлиқ ташхис» борлиги ва бу ҳақда Навальнийнинг рафиқаси Юлия ҳамда укаси Олегга маълумот берилганини айтди. У қандай ташхис ҳақида гапираётганига аниқлик киритмади ва шифокорлар Навальнийнинг заҳарланганини истисно қилишаётганини қўшимча қилди. Кейинроқ Мураховский шифокорлар кўриб чиқаётган асосий ташхис — «углевод баланси бузилгани, яъни моддалар алмашинуви бузилгани» эканини айтди.\nФБК тонгда транспорт полицияси Навальнийда хавфли модда аниқлашгани ҳақида хабар тарқатганди. Фонд юристи Иван Ждановнинг айтишича, полициячи бу ҳақда Навальнийнинг тарафдорлари кўз ўнгида бош врачга хабар берган. Ждановнинг сўзларига кўра, ушбу ходим гап айнан қандай модда ҳақида кетаётганини айтишдан бош тортган ва буни «тергов сири» билан изоҳлаган, шу билан бирга, бу жуда хавфли модда экани ва атрофдагилар ҳаёти учун ҳам хавф туғдириши — барча махсус ҳимоя костюмларида бўлиши талаб этилишини таъкидлаган. Кейинроқ Омск области ички ишлар бошқармаси Навальнийнинг терисидан ва кийимларидан олинган намуналарда пластик идишлар ишлаб чиқаришда ишлатиладиган 2-этилгексил дифенил фосфат кимёвий моддаси топилгани ва кучли заҳарловчи модда эмаслигини маълум қилди. «Интерфакс» манбаси бу модда сиёсатчининг аҳволи ёмонлашишига сабаб бўлмаганини билдирди. «Медуза» манбаси эса Навальнийнинг қонида токсинлар аниқланмагани, бошқа биоматериаллар таҳлиллари ҳали якунланмаганини маълум қилди.\nЮлия Навальная Владимир Путиндан турмуш ўртоғини даволаниш учун Германияга қўйиб юборишларида ёрдам сўради. У бу ҳақдаги мурожаатини Навальнийнинг твиттердаги саҳифасида эълон қилди. Унга Кремлдан реакция бўлмади.\nУндан бир неча соат олдинроқ президентнинг матбуот котиби Дмитрий Песков Кремль даволаниш масаласига аралашмаслиги ва Навальнийнинг Германияга эвакуациясига тўсқинлик қилмаслиги ҳақида гапирганди. «Бу ҳолатда ҳеч қандай тўсқинлик йўқ, фақат тиббий қарордан ва беморнинг соғлиги учун жавобгар шифокорлардан ташқари», — деганди Песков. Навальнийнинг матбуот котиби Кира Ярмишнинг маълум қилишича, сиёсатчининг жамоаси Инсон ҳуқуқлари бўйича Европа судига мурожаат қилиб, Навальнийнинг Берлиндаги клиникага юборилишига тўсқинлик қилинишини тақиқлашни сўраган. Навальнийнинг жамосидагилар сиёсатчи заҳарлангани, маълум вақт ичида заҳар танадан чиқиб кетиши ва европалик шифокорлар ҳодисанинг аниқ сабабини аниқлай олмасликлари учун унинг эвакуациясига тўсқинлик қилишаётганини айтишмоқда.\n«Улардай буйруқ бор: қўйиб юбормаслик ва мустақил лабораторияда заҳарни аниқлашнинг имконини қолдирмаслик», — деган Навальнийнинг сафдошларидан бири Леонид Волков фейсбукдаги саҳифасида.


Мирзиёев Ўзбекистоннинг XIX асрга келиб қарамликка тушиб қолиши сабабларини айтди | Qalampir.uz\nМирзиёев Ўзбекистоннинг XIX асрга келиб қарамликка тушиб қолиши сабабларини айтди\nЖамият\t01 Октябрь 2020 15:50 12513\nЎзбекистон Республикаси Президенти Шавкат Мирзиёев мамлакатнинг ўн тиққизинчи асрга келиб қарамликка тушиб қолиши сабабларига тўхталди. Бу ҳақда у 1 октябрь – Ўқитувчи ва мураббийлар кунига бағишланган тантанали маросимдаги нутқида гапирган.\n“Минг афсуски, ўн олтинчи асрнинг иккинчи ярмидан бошлаб Марказий Осиё заминида ички уруш ва низолар, ҳокимият учун кураш авж олди. Айирмачилик ва маҳаллийчилик кучайди, маърифат ўрнига жаҳолат илдиз отди. Натижада бир пайтлар гуллаб-яшнаган ўлкамизда ижтимоий-сиёсий ва иқтисодий инқироз юзага келди. Илм-фан ва тафаккур машъали сўна бошлади. Юртимизнинг ўн тўққизинчи асрга келиб қарамликка тушиб қолишида айни шундай салбий ҳолатлар асосий сабаб бўлгани ҳаммамизга яхши аён”, дейди Президент.\nУнинг армон билан таъкидлашича, Ўзбекистонда учинчи Ренессансни йигирманчи асрда маърифатпарвар жадидлар амалга ошириши мумкин эди. Чунки, улар бутун умрини миллий уйғониш ғоясига бағишлаб, ўлкани жаҳолат ва қолоқликдан олиб чиқиш, миллатни ғафлат ботқоғидан қутқариш учун бор куч ва имкониятларини сафарбар этган.\n“Шу йўлда улар ўзларининг азиз жонларини ҳам қурбон қилдилар. Улар “Илмдан бошқа нажот йўқ ва бўлиши ҳам мумкин эмас” деган ҳадиси шарифни ҳаётий эътиқод деб билдилар. Миллий истиқлол, тараққиёт ва фаровонликка, аввало, маърифат орқали, дунёвий ва диний билим, замонавий илм-ҳунарларни чуқур эгаллаш орқали эришиш мумкин, деб ҳисобладилар.\nМинг афсуски, жадид боболаримиз ўз олдига қўйган эзгу мақсадларни амалга оширишга мавжуд вазият, ижтимоий тузум йўл бермади. Маърифат фидойилари ўша даврнинг турли жоҳил кимсаларининг туҳмат-маломатларига дучор бўлдилар. Аввал чор ҳукумати, кейинчалик совет ҳукумати уларни аёвсиз қувғин ва қатағон қилди. Шу тариқа миллий уйғониш ва тараққиёт ҳаракати эл-юртимиз учун армон бўлиб қолди”, дейди Президент Мирзиёев.\nЭслатиб ўтамиз, Ватанистиқлоли, халқнинг озодлиги ва эркинлиги, обод ва фаровон ҳаётини таъминлаш йўлида фидокорлик кўрсатиб, миллий таълим ва тарбия тизимини яратишга беқиёс ҳисса қўшган Абдулла Авлоний, Маҳмудхўжа Беҳбудий ва Мунавварқори Абдурашидхонов Президент фармонига биноан “Буюк хизматлари учун” ордени билан мукофотланди.\nШавкат Мирзиёев учинчи Ренессанс\n24 Февраль 16:24 39341\n24 Февраль 23:42 32461\n24 Февраль 14:14 24773\n23 Февраль 13:22 22320\n24 Февраль 17:45 21198


Афғонлар очарчилик ёқасига келиб қолишди –1 январдан бери Хатлон вилоятининг Шамсиддин Шохин тумани билан Афғонистоннинг шимолий Хохон музофотини боғловчи кўприк «хавфсизлик нуқтаи назари»дан беркитилган эди.\nТожикистон-Афғонистон чегарасида Афғонистоннинг Хохон, Куфоб ва Шикай туманлари аҳолисига мўлжаллаган озиқ-овқат маҳсулотлари ортилган 20га яқин юк машинаси туриб қолди. Бу туманларда 299 мингга яқин киши истиқомат қилади, уларнинг озиқ-овқат заҳиралари тугаб қолган. Афғонистоннинг шимолий ҳудудлари ярим йилдан бери амалда ташқи дунёдан узилиб қолган – тоғ йўллари кучли қорбўронлар туфайли куз ойларида ёпилади.\nАфғонистонлик тадбиркор Нурали Сайиднинг 11 феврал куни айтишича, ўзига тегишли тўртта юк машинасида ўн тонна озиқ-овқат маҳсулоти, жумладан сабзавот ва мевалар бор. «Юк машиналари ўтган ойдан бери чегарада турибди. Менимча маҳсулотларнинг айримлари истеъмол учун яроқсиз ҳолга келиб қолган», - дейди тадбиркор. Унинг сўзларига қараганда, кунлар совиб кетиши билан Афғонистон марказидан шимолий ҳудудларга элтувчи йўллар беркитилади, шу сабабли ҳайдовчилар маҳсулот ва товарларни етказишда Тожикистон ҳудудларидан фойдаланишади. «Улар Афғонистоннинг Қундуз вилояти ва Тожикистоннинг Хатлон вилоятини боғловчи чегарадан ўтишади ва Тожикистоннинг Шамсиддин Шохин тумани ва Хохон уездини боғловчи кўприккача келишади», - дейди Нурали Сайид.\nЎзини Маҳамадислом дея таништирган Хохон туманида яшовчи фуқаронинг айтишича, бозорда озиқ-овқат маҳсулотлари мутлақо қолмаган. «Биз кўприк очилгунча бўлган муддатга мўлжаллаб қиш учун озиқ-овқат ғамлаб қўйган эдик. Кўприк очилганидан сўнг ҳамиша шундай бўлиб қолса керак деган хаёлда, ўзимизга таассалли бердик … Заҳира деярли тугаб бўлди. Аҳоли очарчилик ёқасига келиб қолди. Биз дўст ва қардош Тожикистон президентидан кўприкни очишга ёрдам беришини сўраймиз», - дейди суҳбатдош.\nҲукумат юзага келган вазият юзасидан изоҳ бермади. Тожикистон ҳуқуқ тартибот идораларидаги манбанинг айтишича, «Тожикистон-Афғонистон чегарасидаги кўприк хавфсизлик нуқтаи назаридан ёпилган».\nАфғонистоннинг Бадахшон вилояти губернатори Аҳмад Файсал Беҳзоднинг 11 февраль куни баёнот беришича, Тожикистон расмийлари ҳамон бу кўприкнинг беркитилиши юзасидан изоҳ бермаган.\n2017 йилнинг декабрида бир гуруҳ афғон контрабандистлари билан тўқнашувдлан сўнг Афғонистон билан чегара беркитилган эди, ўша тўқнашувда «Шўраобод» чегара отряди қўмондони полковник Ҳайриддин Ахтамов ҳалок бўлган эди.


Бокудаги мусобақада ёш боксчиларимиз 8 та олтин медалга сазовор бўлишди\nОзарбайжон пойтахти Боку шаҳри 24-27 май кунлари бокс бўйича яна бир халқаро мусобақага мезбонлик қилди. “Гейдар Алиевнинг 96 йиллиги”га бағишлаб ташкил этилган нуфузли мусобақада иштирок этган ёш боксчиларимиз турнирни фантастик кўрсаткичлар билан якунлашди.\nМусобақани 10 нафар боксчи билан бошладик. Якунда эса 8 иштирокчимиз финал босқичига етиб борди. Эътиборлиси, олтин медаль учун рингга кўтарилган ёш чарм қўлқоп усталаримизнинг барчаси рақибларини мағлуб этиб, мусобақага чиройли якун қилиб беришди. Қолган икки нафар вакилимиз эса бронза медали билан тақдирландилар.\n-35,5 кг: Ҳумоюнмирзо Абдурасулов\n-38,5 кг: Ҳожиакбар Маҳмудов\n-40 кг: Фарруҳ Тўлаганов\n-41,5 кг: Жамолиддиин Холиқов\n-50 кг: Лазизбек Тўлқинов\n-57 кг: Жаҳонгир Нарзиев\n-59 кг: Абдулазиз Абдураҳмонов\nБронза медали эгалари:\n-54 кг: Жасурбек Мўминов


Қабзият ҳақида — У ким, бу нима — QOMUS.INFO\nQOMUS.INFO > Қ ҳарфи > ҚАБЗИЯТ\nҚАБЗИЯТ (араб. — тутилиш, қисилиш, қотиш) , ич қотиши — узоқ вақт (2 суткагача) ич келмаслиги ёки қийинлик билан келиши; нотўғри овқатланиш, нерврегуляция фаолиятининг бузилиши, ичак касалликлари ва бошқаларда кузатилади. Қабзият касаллик белгиси, баъзан эса мустақил касаллик ҳисобланади. Яшаш шароити ўзгартирилганда, сафарга чиққанда ҳам баъзан Қабзият рўй бериши мумкин.\nИчакнинг турли қисмлари ўсма, бавосил тугуни билан торайиб қолганда, тўғри ичакда ахлат йиғилганда («ахлат тоши») ҳам ич қотади (механик Қабзият). Қ. нинг атоник ва спастик (функционал) хили ҳам бор. Организмнинг умумий тонуси сусайганда, юқумли касаллик билан оғриб, узоқ вақт ётиб қолганда, одамнинг қони камайиб, озиб кетганда, деярли қолдиқ чиқармай, яхши ҳазм бўладиган енгил овқат (қанд, сутли овқат, тухум, гўшт) истеъмол қилинганда атоник Қабзият пайдо бўлади. Ақлий меҳнат билан шуғулланиб, кам ҳаракат қилганда, овқатланиш режими бузилганда атоник Қабзият кўпинча одат тусига кириб қолади. Ични бўшатиш эҳтиёжи туғилганда бўшанмасдан, истак қайтара берилганда ҳам Қабзият кузатилади. Ҳадеб клизма қилиш ва сурги дорилар ичавериш атоник Қабзиятга сабаб бўлади.\nИчакнинг айлана мускуллари узоқ тортишиб қолганда (спазм) с п а с т и к Қ. рўй беради. Вегетатив нерв системасининг ўта таъсирланиши (руҳий кечинмалар ва бошқалар) спазмга сабаб бўлади. Қўрғошин, анилин бўёғи, никотин (чекиш)дан сурункали заҳарланиш натижасида пайдо бўладиган Қабзият ҳам спастик Қабзиятга киради.\nД а в о с и : Қ. сабабига қараб олиб борилади. Атоник Қабзиятда кўп ҳаракат қилиш, сут ва ўсимлик маҳсулотларидан тайёрланган овқат, сабзавот, ҳўл мева, сут, қатиқ тавсия этилади. Одат тусига кириб қолган Қабзиятда ичакни бўшатиш шартли рефлекси вужудга келтирилади; ҳар куни эрталаб маълум вақгда ичакни бўшатишга ҳаракат қилинади. Наҳорга бир стакан совуқ сув ёки мева шарбати, қатиқ ичиш шартли рефлекс вужудга келтиришга ёрдам беради. Касалликнинг олдини олиш учун ҳар куни эрта билан бадан тарбия қилиш (қорин мускуллари машқи), умуман организмни чиниқтириш, кун тартибини тўғри ташкил қилиш, витаминларга бой овқатлар ейиш керак.


Ҳурматли китобхон. Ўткир Абдурахимовнинг "Зулматдаги салтанат" қиссаси бизнинг АКМ фондида мавжуд. Асарни, рўйхатдан ўтиб, абонемент секторидан олиб ўқишингиз мумкин.\nассалому алайкум. кутубхонамизда иккинчи жаҳон урушига оид қандай китоблар бор?\nҲурматли китобхон. Кутубхонамизда иккинчи жаҳон урушига оид бадиий ва илмий-оммабоп асарларнинг ўзбек ва рус тилларидаги нашрлари мавжуд. Келиб кутубхонамизга аъзо бўлиб фойдаланишингиз мумкин.\nҲурматли китобхон. Бизнинг кутубхонамизга аъзо бўлиб Нуриддин Исмоиловнинг кўплаб асарларини ўқишингиз мумкин.\nАссалому алайкум. Менга уч карра ыахрамон учувчи Кожедубнинг мемуар асари керак эди. Мени Ватан чорлайди деб номланарди шекилли адашмасам. Кейин Мартин Иденнинг Аждодлар нидоси хаыидаги асари хам керак. Кутубхонага аъзо бщлиб уйга олиш бщлимида бу китобларни кщрмагандим.\nҲурматли китобхон. Кожедубнинг "Мени Ватан чорлайди" асари бизнинг кутубхона фондида мавжуд эмас. Аммо, Кожедубнинг: "Верность отчизне: Рассказы лётчика истребителя" асарини рус тилидаги нашри бор. Шерзодбек, Мартин Иден асар муаллифи эмас бу Джек Лондон қаламига мансуб, романнинг номи. "Аждодлар нидоси" ҳам ушбу ёзувчининг асари ҳисобланиб, афсуски бу асар ҳам бизнинг фондимизда йўқ. Юқорида айтилган асарларнинг электрон нусхаси ҳам бизнинг кутубхонада мавжуд эмас.\nAzamat qorjovovning zulmat malikasi asari electron varianti kerak EDI oldindan raxmat\nҲурматли китобхон. Бизнинг кутубхонада Азамат Коржововнинг "Зулмат маликаси" асарини электрон нусхаси мавжуд эмас. Аммо, асарнинг босма нашрини абонемент секторидан олиб ўқишингиз мумкин.\nO'tkir abduvohidov Zulmatdagi saltanat kitobi bormi\nSalom qorachayon 2-qism kitobini paspo'rt kopiya berib uyga olib o'qisam bo'ladimi\nҲурматли китобхон. Агар сиз Фарғона шаҳрида доимий рўйхатдан ўтган бўлсангиз, абонемент секторига паспорт копиясини бериб, сўраган асарингизни уйга олиб ўқишингиз мумкин.\nБерунийнинг Қадимги халқлардан қолган ёдгорликлар асарини қандай ўқисам бўлади?\nҲурматли китобхон. Электрон ўқув залимизда Берунийнинг "Қадимги халқлардан қолган ёдгорликлар" асарининг электрон формати мавжуд. Келиб фойдаланишингиз мумкин.\nУлимга махкум килиганлар китобини онлайн китоби\nҲурматли китобхон. Н.Исмоиловнинг "Ўлимга маҳкум этилганлар" асарининг электрон формати мавжуд. Кутубхонамизнинг электрон ўқув залига келиб фойдаланишингиз мумкин.\nmenga N.Ismoilovning ,,mafiya sardori,, ramani kerak edi.qanday qilib o'qisam boladi?\nҲурматли китобхон. Н.Исмоиловнинг "Мафия сардори" романини абонемент секторидан уйга олиб ўқишингиз мумкин.


ФИДОКОРОНА МЕҲНАТ САМАРАСИ — KUKALDOSH.UZ\n08.09.2020 / - Янгиликлар\nБугунги кунда барча соҳалар қатори диний соҳада ҳам етук малакали, чуқур билимга эга бўлган, диний-дунёвий билимларни мукаммал эгаллаган етук кадрлар тайёрланмоқда. Ўзбекистон мусулмонлари идораси тасарруфидаги диний таълим масканларида таҳсил олган талабалар турли соҳаларда, хусусан, Республикамиз масжидларида фидокорона меҳнат қилиб, ватандошларимизнинг диний маърифатини ошириш, уларга Ислом динининг асл моҳиятини етказиш йўлида фидокорона хизмат қилмоқдалар.\nБарчамизга маълумки, шу кунларда олий диний таълим муассасаларига 2020-2021 ўқув йили учун қабул имтиҳонлари ўтказилди. Ўрта махсус диний таълим муассасаларини тамомлаб билимларини янада оширишни мақсад қилган талабалар кириш имтиҳонларида ўз билимларини синаб кўрдилар. “Кўкалдош” ўрта махсус ислом таълим муассасасини тамомлаган талабаларимиз ҳам сўнгги йилларда олий таълим муассасаларига ўқишга киришда фаоллик билан юқори натижаларга эришгани барчамизнинг кўнглимизга сурур бағишламоқда. Жумладан, ўтган 2019-2020 ўқув йилида Ҳадис илми мактабига берилган 10 та ўринга 6 нафар (60%), бу йилги 2020-2021 ўқув йилидаги имтиҳонларда эса 4 нафар (40%) битирувчи талабаларимиз имтиҳонлардан муваффақиятли ўтиб, талабаликка қабул қилинди.\nШунингдек, “Кўкалдош” ўрта махсус ислом таълим муассасаси битирувчилари Тошкент ислом институти, Мир араб олий мадрасаси, Халқаро ислом академияси каби олий таълим муассасаларига ўқишга киришда ҳам юқори марраларни қўлга киритди. Жумладан, ўтган 2019-2020 ўқув йилида 41 нафар битирувчидан 19 нафари (46%), бу йилги 2020-2021 ўқув йилида 24 нафар битирувчидан 14 нафари (58%) олий таълим муассасасига талабаликка қабул қилинди.\nБитирувчи талабаларнинг бу каби юқори кўрсаткичлари таълим муассасасида фидокорона меҳнат қилаётган педагоглар ва ишчи-ходимлар жамоасининг дилларига сурур бағишлади.\nАлбатта, қувонч билан айтишимиз мумкинки, диний таълим муассасаларида таълим олаётган ёшларга берилаётган бундай имкониятлар ва яратилаётган шарт–шароитлар келажакда жамиятимиз учун зарур мутахассис-ходимлар тайёрлашда пойдевор бўлиб хизмат қилади.


Бандлик - BBC News O'zbek\n...да чоп этилган 8:04 2 ноябр 20218:04 2 ноябр 2021\nРоссия, мигрантлар: Карантин узайтириладими? "Вакцина олмасанг – иш ҳам йўқ" дейишмоқда иш берувчилар\nРоссия коронавирус тарқалиши бўйича дунёдаги энг xавфли ҳудудлардан бирига айланди. Москвада 28 октябрдан 7 ноябрга қадар карантин чоралари кучайтирилди. Озиқ-овқат дўконлари ва дорихоналардан ташқари кўплаб муассасалар ёпилди. Бу минглаб меҳнат муҳожирлари вақтинча ишсиз қолди, демакдир.\n...да чоп этилган 11:03 1 ноябр 202111:03 1 ноябр 2021\nДайжест. Москвада рейдлар: муҳожирлар полициядан қўрқмай қўйдими? Улар юқумли касаллик ташияптими? Россия мигрантлардан нега воз кечмоқчи?\nМигрантлардан "қутилиш режаси". "Мигрантлар полициядан қўрқишмайди". Россияга касал мигрант керак эмасми - bbcuzbek.com дайжести.\n...да чоп этилган 9:25 29 октябр 20219:25 29 октябр 2021\nЎзбекистон: Бизни Россияга юборишни осонлаштиринг!\nЎзбекистонликларнинг муддати кам эди ва эскирган тизимнинг янги талаблари - bbcuzbek.com дайжести.\n...да чоп этилган 12:44 14 октябр 202112:44 14 октябр 2021\nЎзбекистон: Президентликка номзод четда ишлаётган ўзбекларни нега солиққа тортмоқчи?\nАлишер Қодиров чет элларда ишлаётган мигрантларни солиққа тортишни таклиф қилди. У - президентлик учун беллашаётган бешта номзоддан биттаси. Ўзбекистон эса, Марказий Осиёнинг энг катта сондаги фуқаролари четда меҳнат муҳожирлигида банд давлатидир.\n...да чоп этилган 11:10 17 сентябр 202111:10 17 сентябр 2021\nУч кунлик овоз бериш ва 14 партия иштирокидаги сайлов. Мигрантлар ичидаги журналистлар муаммоларни билади. ИИВ енгиллик даври тугаётганини эслатди.\nсаҳифа 1 ...нинг 40


Даврон Файзиев: «Тахминимча, «Бунёдкор» 2:1 ҳисобида ғалаба қозонади» - Спорт UZ - Скачать музыку бесплатно новинки музыки 2016-2017\nДаврон Файзиев: «Тахминимча, «Бунёдкор» 2:1 ҳисобида ғалаба қозонади»\nБугун ОЧЛ плей-офф босқичида “Бунёдкор” “Аш-Шабоб” билан куч синашади. Бу ўйиннинг аҳамияти жуда юқори. Битта учрашувдан иборат баҳс кейинги босқич йўлланмасини ҳал қилади. Шу боис, “Sport” телеканалининг таниқли шарҳловчиси Даврон Файзиевнинг ўйинолди фикрлари билан қизиқдик.- Ўтган йили ҳам “Бунёдкор” шунақа шароитда ҳаракат қилган эди. Айнан мана шу плей-офф босқичида жуда ажойиб ўйин ва натижа қайд этганди. Бу мавсумда ҳам “қалдирғочлар” кучсиз эмас. Тўғри, рақиб юлдузли таркибга эга, лекин “Бунёдкор” ҳозирги ҳолатида “Аш-Шабоб”ни енгишга кучи етади.Тахминимча, “Бунёдкор” 2:1 ҳисобида ғалаба қозонади. Менинг умидим, “қалдирғочлар” тезкор гол уриб олишидадир. Тезкор гол бўлса, бизникиларнинг кучли жиҳати қўл келишни бошлайди. Биламизки, “Бунёдкор” тезкор қанот футболчиларига эга. Масалан, Достонбек Ҳамдамов, Элдор Шомуродов. Бу ўйинчилар тезкор футбол тарафдорлари ҳисобланишади. Шу устунликни ишлатиш учун биз тезкор гол уришимиз керак. Рақиб олдинга боради ва зоналар тақдим этади. Шунда улар ҳужум қилаётганда яна битта гол уриб оламиз. Балки ўйин охирида босим остида битта гол ўтказиб юборишимиз мумкин. Шундай бўлсада, 2:1 ҳисобида ғалаба қозонамиз, деб ўйлайман.Агар эртага кимдир об-ҳавони сабаб қилиб мағлубиятини гапирса, унда бу шунчаки баҳона қидирган бўлади, - дейди Даврон Файзиев SPORTS.uz мухбирига.Эслатиб ўтамиз, “Бунёдкор” - “Аш-Шабоб” учрашуви бугун 17:00 да бошланади. Ушбу ўйинни "Sport" телеканалида Даврон Файзиев шарҳлайди. - деб хабар бермоқда Stadion.uz нашри.


Ўзбек палови Гиннеснинг Рекордлар китобида! - Уч илдиз\nИшларимиз оламжаҳон, ошимиз оламшумул китобда, дейди Дониш домла фахр билан.\n8 сентябрь. Ким нима деб ёзишидан қатьий назар юртимизда оламшумул воқеа юз берди. Минг асрлик қадриятимиз саналмиш миллий таомимиз — палов Гиннеснинг Рекордлар китобига киритилди. Ўзбек ошпазлари 7 тоннадан кўп миқдорда ош тайёрлашди. Бу сўзсиз катта воқеа. Бу оддий ош тайёрлаб халққа тарқатиш эмас. Унинг ортида катта меҳнат ётибди.\nОсмондаги ой гўзал. Бироқ кимдир ойдан-да камчилик ахтаради. Бу гал ҳам шундай бўлди. Навбатда туришдаги айрим тартибсизликлар куннинг муҳим ҳодисаси сифатида талқин қилина бошланди. Халқимизни очофатлар дейишгача борилди. “Тирақи бузоқ подани булғатади”, деганлари шумикан?\n8 сентябрь куни фестивални томоша қилиш учун Чирчиқда истиқомат қилувчи дўстим эрталабданоқ Амир Темур хиёбонига келибди. Машҳур артистлар иштирокидаги концертни кўриб мазза қилибди. Чақирди. Тахминан 16.30ларда бордим. Туманат одам. Ош тарқатилаётган жойга яқинлашиб бўлмайди. Бу бор ҳақиқат. Лекин ош талашаётганлардан кўра фестивалдан баҳра олаётганлар — концерт кўриб, хиёбонни сайр қилаётганлар, ўзаро дийдор кўришиб, дилдан суҳбатлашаётганлар кўпроқ эди. Мен уларнинг кўзидаги фахр туйғусини кўрдим. Ўзбеклар Гиннеснинг китобига киришга ҳақлимиди? Албатта ҳақли эди. Фақат қўшниларимиздан сал кечроқ кирдик.\nМасалан Туркманистон 7 марта Гиннесга кирган.\nМарказий Осиёдаги энг катта Ашхабодаги Халқаро аэропортда туркман гиламининг 705 квадрат метрлик тасвири Гиннеснинг рекордлар китобига киритилишинг шахсан ўзим гувоҳи бўлганман.\nБундан ташқари 2003 йилда “Олтин аср” деб номланган қўлда тўқилган оғирлиги бир тонна, 400 квадрат метрлик гилам, 2008 йилги дунёдаги энг баланд флагшток, “Алем” кўнгил очар боғидаги ёпиқ айланма, 211 метрлик телеминорани безаб турган Ўғузхон юлдузи, Оқ мармардан қурилган биноларининг кўплиги бўйича Ашхабод шаҳри Гиннеснинг Рекордлар китобига киритилган.\n2011 йилнинг 31 августида Тожикистон дунёда энг баланд флагштокка эга мамлакат сифатида Гиннеснинг рекордлар китобига киритилди. Бундан аввал дунёдаги энг баланд флагшток Туркманистон, сўнг Озарбайжонда эди.\n2011 йилда Жанубий қутбга борган Қозоғистон География жамиятининг экспедиция гуруҳи ҳам Гиннесснинг рекордлар китобига кирган. Қозоғистонда қайд этилган 4 миллион 845 минг 98 киши ишитирок этган оммавий аэробика ҳам 2003 йил 27 сентябрда рекордлар китобига кирди. Остонадаги “Хон Шатир” савдо-кўнгил очар маркази жаҳондаги энг баланд чодир сифатида Гиннесснинг рекордлар китобига киритилган. Қозоғистонлик оғир атлетикачи Майя Манеза 2010 йилда жаҳон чемпионатида ғолиб бўлди. Унинг жаҳон рекорди хам Гиннессга киртилди. 2012 йилда оғир атлетикачи Илья Ильин ҳам рекордлар китобига киришга муваффақ бўлди.\nХитойда истиқомат қилувчи этник қозоқ бўлган Болат Бейнелули ва Гульзат Азанбекқизи 2008 йилда узунлиги юз метр, оғирлиги бир тонна бўлган қази тайёрлашиб Гиннеснинг рекордлар китобига киритилган эди. Оиланинг талаби билан рекорд Хитой номидан эмас, қозоқ миллий мероси сифатида ўрнатилди. 2010 йилда эса 10 минг дўмбирачи иштирокида бир вақтда қозоқларнинг “Кенгаш” миллий куйи ижро этилди. Хитойнинг Шинжон Уйғур мухтор ўлкасида ижро этилган мазкур куй ҳам Гиннес китобидан ўрин олди.\nИнсониятнинг қобилияти чексиз. Ҳар йили Гиннеснинг рекордлар китоби янги-янги кашфиётлар билан тўлдирилади. Бу йил 8 сентябрь куни ўзбек оши Гиннесдан ўрин олган экан, бундан фақат фахрланишимиз керак. Ўзбеклар ижодкор халқ. Бу ҳали бошланиши. Ҳасад билан эмас, ҳавас билан “Қўшниларимиздан қаеримиз кам?” дейишимиз керак. Қўшни давлатларда қайд этилган юқоридаги рекордларни биз ҳам ўрнатишимиз мумкин эди. Бироз кечикдик, холос. Имкониятлар эшиги очилди ва бундан унумли фойдаланишимиз, фақат ва фақат яхшиликка интилишимиз керак. Яхшилик яхши-да.\n«Олтин қалам» мукофоти бош совриндори\nNext story Ўқинг аъло, бўлинг доно!\nPrevious story Малака — маърифат қаноти!


Канадалик учувчиларнинг қандай қилиб танани меъёрида сақлаш борасида 11 дақиқалик дастури - 21 Августа 2015 - Zamonaviy.Uz\nГлавная » 2015 » Avgust » 21 » Канадалик учувчиларнинг қандай қилиб танани меъёрида сақлаш борасида 11 дақиқалик дастури\n12:23 Канадалик учувчиларнинг қандай қилиб танани меъёрида сақлаш борасида 11 дақиқалик дастури\nКанадалик учувчилар ушбу дастур ҳақида ва дастурдан иборат машқлар тўпламини узоқ вақт сир сақлашди. Ушбу дастурнинг бошқалардан фарқли жиҳати шундаки, учувчилар дунёнинг нариги бурчагида бўлганда ҳам ушбу машқларни бажаришда спорт залига эҳтиёж сезмайдилар. Ушбу машғулот атиги 11 дақиқадан иборат ва ундаги машқларни бажариш деярли қийинчилик туғдирмайди. Дастур 5ВХ яъни "5 та таянч машқлар", деб номланади ва олти босқичдан иборат. Ҳар бир босқичда машқлар қийинлаша боради ва ҳар бир босқичнинг машқларини бажариш борасида жадвал ташкил этилган. Агар сиз биринчи босқичда жадвалдаги А+ бўлимини бажариб тугатсангиз, демак сиз дастурнинг кейинги босқичига ўтсангиз бўлади. Агар сиз жадвалнинг энг қийин босқичидан машқларни бажаришга қувватим етади деб ўйласангиз, асло шошилманг, чунки дастур мутахассисларининг фикрига кўра, машқлар аста–секинлик билан бажарилгандагина самара беради. Хуллас, машқларни бажаришни бошлаймиз. БИРИНЧИ МАШҚ. Тўғри туринг. Қўлларни тана бўйлаб юқорига кўтаринг. Олдинга эгилинг ва тиззани букмасдан қўлларни оёқларга олиб боринг. Аввалги ҳолатга қайтинг ва танани орқага ирғитинг. ИККИНЧИ МАШҚ.\nЕрга ётинг. Оёқларни чўзинг, оёқларнинг бир-биридан оралиқ масофаси 15-20 см.ни ташкил этсин. Қўлларни танангиз бўйлаб узунасига қўйинг. Елка ва бошни оёқлар юзаси кўрингунга қадар расмдагидек кўтаринг. Сўнгра аввалги ҳолатга қайтинг. УЧИНЧИ МАШҚ. Ерга олдинма бўлиб ётинг. Қўлларни сон бўйлаб узунасига қўйинг. Бошингиз ва битта оёғингизни тиззаларни букмаган ҳолда кўтаринг. Сўнгра иккинчи оёқ билан ҳам худди шу машқни бажаринг. Аввалги ҳолатга қайтинг. ТЎРТИНЧИ МАШҚ. Ерга олдинма ётинг, гавдани қўллар билан расмдагидек қилиб кўтаринг. Тиззаларни қўзғатмасдан ердан узоқлашинг. Ушбу машқда қўллар охиригача тортилиши жуда муҳим. Сўнгра аввалги ҳолатга қайтинг. БЕШИНЧИ МАШҚ. Ушбу босқичда турган жойда югурамиз. 75 қадамни ҳар ўнг оёқ ерга босилганда ҳисобланг. Сўнгра ҳар 75 қадамдан сўнг, 10 марта сакранг. Жадвалдаги берилган қадамларни бажариб бўлгунга қадар машқни давом эттиринг. БИРИНЧИ БОСҚИЧ УЧУН ЖАДВАЛ.\nЖадвалдаги А+ га етгунингизга қадар машқларни бажаринг.\nКатегория: Qiziqarli ma'lumotlar | Просмотров: 696 | Добавил: KenjaMedia\n| Теги: Канадалик учувчиларнинг қандай қили


Тақдирини оғуга боғлаганлар\n20:33 / 16.06.2017\nЧуст туманида яшовчи Холбек Турсунов (исм-фамилиялар ўзгартирилган) 2013 йилда жиноят ишлари бўйича Чуст тумани суди томонидан гиёҳвандлик моддасини сотгани учун 7 йил муддатга озодликдан маҳрум қилиниб, кейинчалик бу ахлоқ тузатиш ишлари жазосига алмаштирилган эди. Бироқ Х.Турсунов бундан тегишли хулоса чиқармади. Оғуфурушлик билан шуғулланишни яна бошлаб юборди, деб ёзади “Ҳуқуқ” газетаси.\nХ.Турсунов таниши С.Алимовга 2 бўлак 15,67 грамм миқдорида “гашиш” гиёҳвандлик моддасини келишилган нархида сотаётган пайтда ҳуқуқни муҳофаза қилувчи органлар ходимлари томонидан қўлга олинди. Бундан ташқари, унинг яшаш хонадонидан ҳам ушбу турдаги гиёҳвандлик моддаси топилди.\nУнинг ҳамқишлоғи Баҳрор Асроров ҳам шериги каби “тавбасига таянмаганлардан” бўлиб, шу жиноят туфайли аввал судланганлигига қарамай, такроран бу ишга қўл урди. Б.Асроров аввалдан Х.Турсунов билан гиёҳвандлик савдоси бўйича ҳамкор эди.\nШу куни Баҳром ҳам ҳуқуқни муҳофаза қилувчи орган ходимлари томонидан оғу савдоси устида қўлга олинди. Ҳар икки оғуфуруш суд ҳукмига кўра жазога тортилди.\nҚотилга айланган фермер хўжалиги раҳбари қўлга олинди\n09:26 / 28.06.2018


18 май 2021, Тошкент вақти: 21:41\nКХШТ Бош котиби Николай Бордюжа (чапда) Қирғизистон президенти Алмазбек Атамбаев билан.\nКоллектив хавфсизлик шартномаси ташкилоти Бош котиби Николай Бордюжа ўз ташкилоти Қирғизистондаги фуқаролик жамиятини назоратга олишдан манфаатдор эканини ошкор қилганидан сўнг “Хорижий агентлар” тўғрисидаги қонун лойиҳаси қирғиз парламентига қайта тақдим этилди.\nҚирғизистон парламенти депутати Ширин Айтматова 10 март куни “Хорижий агентлар” тўғрисидаги қонун лойиҳаси яна қайта парламентга тақдим этилгани ҳақида маълум қилди.\n-Мазкур лойиҳа Россиядаги нодавлат ташкилотларига бўлган муносабатга тақлиддир. Бизда ҳозир Россия қонунларига тақлидан қонунларни қабул қилиш амалиёти кузатилмоқда. Қонун лойиҳаси қонунчилик, ҳуқуқ ва жиноятчиликка қарши кураш қўмитасида бугун муҳокама қилинди. Қўмита аъзолари бу лойиҳага бетараф муносабатда бўлишди ва қўмитанинг мендан ташқари аъзолари қонун лойиҳасини қўлллаб, уни парламент сессиясида муҳокама қилиш учун овоз беришди, -деди Ширин Айтматова.\nЎтган йили эса Қирғизистон парламенти Россия қонунига ўхшаш қонун лойиҳасини муҳокама қилган. Фуқаролик жамиятининг қаттиқ норозилиги, Қирғизистон Адлия вазирлигининг қаршилик билдиргани оқибатида қонун қабул қилинмай қолган. Аммо бугунги кунда ҳам қонун муаллифлари мазкур лойиҳани олға суриб келаётганди.\nКоллектив хавфсизлик шартномаси ташкилоти Бош котиби Николай Бордюжа 6 март куни Қирғизистонда нодавлат ташкилотларининг кўплиги ва фуқаролик жамиятининг фаоллиги миллий хавфсизлик учун таҳдид туғдиради, деб баёнот ҳам берган эди.\n- Нодавлат ташкилотларининг кўпчилиги ғарб давлатлари томонидан молия билан таъминланишини эсдан чиқармаслик керак. Биз хориждан молияланган нодавлат ташкилотларидан айрим давлатларда сиёсий масалаларни ечишда фойдаланилганига, мамлакат яҳлитлиги ҳамда хавфсизлигига таҳдид солганига кўп маротаба гувоҳ бўлганмиз. Бу қандай оқибатларга сабаб бўлишини Украина мисолида кўриб турибмиз. Биз фавқулодда вазиятлар, хавфсизлик органлари билан ҳамкорликда бу йўналишда ишлаяпмиз. Биз тўғри иш қилаяпмиз, деб ҳисоблаймиз, - деди Николай Бордюжа Москвада қирғизистонлик журналистлар учун ўтказган махсус матбуот анжуманида.\nРоссиядаги йирик нодавлат ташкилоти бўлган “Голос” ассоциациясининг ижрочи директориГригорий Мельконьянц Кремль ўз таъсири остида бўлган минтақа давлатларида фуқаролик жамиятини назоратга олиш иштиёқида экани ва шунинг учун ҳам Марказий Осиё мамлакатларида “хорижлик агентлар” тўғрисида қонун қабул қилиниши учун сиёсий таъсир кўрсатиши мумкинлигини айтди:\n-Россия Марказий Осиёни ўз таъсири остидаги давлатлар қаторида қабул қилгани учун ҳам, минтақада “хорижлик агентлар” тўғрисидаги қонунлар қабул қилинишига ҳаракат қилади. Бу қонун фаол фуқаролик жамиятини фаолият юритиш имкониятидан маҳрум қилади. Ҳукуматни танқид қилган нодавлат ташкилотлари тазйиқ ва босимга учрайди. Россия бу борадаги ўз тажрибаси билан нафақат собиқ совет давлатлари, балки Хитой билан ҳам ўртоқлашиши мумкинлигини бир неча бор билдирган, - деди Григорий Мельконьянц.\nҚонун муаллифларидан бири Нуркамил Мадалиев, Қирғизистон парламентига тақдим этилган қонун лойиҳасида,агар нодавлат ташкилоти хориж давлатлари томонидан молиялаштирилаётган бўлса, мазкур ташкилот хориж агенти, деб топилиши мумкинлиги белгилаб қўйилгани ҳақида маълумот берган.\nДепутат Ширин Айтматова эса Қирғизистон ҳукумати хориж ҳукуматлари томонидан берилаётган ёрдам пуллари эвазига яшаётган бир пайтда нодавлат ташкилотларини “хориж агентлари” эканликда айблаш кулгили бўлишини айтиб, қонун лойиҳасига эътироз билдирган.\nҚирғизистонда айни пайтда ўн мингдан ортиқ нодавлат ташкилотлари фаолият кўрсатади.\nНодавлат ташкилоти — бу жисмоний ёки юридик шахслар томонидан ихтиёрийлик асосида ташкил этилган, даромад олишни ўз фаолиятининг асосий мақсади қилиб олмаган ҳамда олинган даромадларни ўз аъзолари ўртасида тақсимламайдиган ўзини ўзи бошқариш ташкилотидир.\nНодавлат ташкилотлари халқаро майдонда мамлакатларнинг демократик, ижтимоий, иқтисодий тараққиёти, инсон ҳуқуқларинининг ҳимоя қилиниши соҳаларида беқиёс кўмакчи сифатида кўрилади.


Соғлом ва ёш кўринишни истасангиз, лавлаги истеъмол қилинг - zarnews.uz\nСоғлом ва ёш кўринишни истасангиз, лавлаги истеъмол қилинг\nИбн Сино “Тиб қонунлари” асарида қизилча (қизил лавлаги)нинг фойдали хусусиятларига баҳо берар экан, “У жигар ва талоқдаги зарарли тиқинларни очувчи, буйрак ва қовуқ касалликларида ҳамда бавосилда шифо бергувчидир”, деб ёзади. Улуғ ҳакимнинг таъкидлашича, қизилча барги бўғим оғриғи ва яра-чақаларни даволашда ишлатилади, сиқиб олинган суви сочдаги қазғоқни кетказади, юздаги ҳуснбузарни даволайди, сепкилни йўқотади.\nИлгари қизил лавлагидан фақат дори сифатида фойдаланишган экан. Ҳозирги замон олимлари унинг саломатлик ва узоқ умр кўришга катта таъсир кўрсатадиган мўъжизакор неъмат эканлигини тасдиқламоқда.\nТаркибидаги витамин А ва витамин Р томирларни қайишқоқ ва майин қилади, юрак-томир касалликлари, айниқса, гипертоник хасталиклар ривожланишининг олдини олади. Лавлагида “бетаин” деган органик модда бор. У қондаги холестерин даражасини пасайтиради, жигар ишини меъёрлаштиради. Бу неъмат таркибидаги витамин С организмнинг инфекцион ва шамоллаш касалликларига қаршилик кучини ошириб, иммунитетнинг мустаҳкамланишида кўмаклашади.\n“Тиббий ўгитлар” асарида Ибн Сино шундай ёзади: “Қизил лавлагининг шираси ва баргининг қайнатмаси совуқдан ёрилганга фойда қилади. Агар сепкил ва доғ бор жойни сода билан ювиб, кейин лавлагининг баргини қўйиб боғланса кетказади. Баргининг сиқиб олинган суви бурга ва битни ўлдиради, осилиб турган сўгалларни кўчиради. Лавлаги баргининг қайнатилгани оловдан куйганга яхши таъсир қилади. Асал билан қўшиб суркалса, темираткини даволайди. Яраларга қўйиб боғланса тузатади…”.\nЗамонавий табобатда қизил лавлаги меъда-ичак, жигар, ўт йўллари касалликларини даволашда ишлатилади. Шарбати кучли ўт ҳайдаш хусусиятига эга. Пиширилгани қабзиятда яхши ёрдам беради, бу неъмат айниқса камқонликда фойдали. Шарбати ҳазм жараёнини яхшилаш баробарида моддалар алмашинувида ҳам фаол иштирок этади. Қандли диабет, қабзият, камқонлик, атеросклероз, тиреотоксикоз сингари дардларни тузатишда ёрдам беради.


14:28 / 03.03.2017\nЎзбекистон президенти Шавкат Мирзиёев яқин кунлар ичида Туркманистонга давлат ташрифини амалга оширади. Бу ҳақда Туркманистоннинг Тошкент шаҳридаги элчихонаси «Кун.uz»га маълум қилди.\n«Ташриф амалга оширилади. Ҳозирда ташрифга тайёргарлик кўрилмоқда», – деди манба.\n«Кун.uz» маълумотига кўра, 5 март куни Ашхобод шаҳрида Ўзбекистоннинг биринчи президенти Ислом Абдуғаниевич Каримов номидаги янги кўчанинг очилиш маросими бўлиб ўтади. Ушбу маросимда Шавкат Мирзиёев иштирок этиши мумкин. Шунингдек, сайт мухбирлари Бухорога сафари вақтида вилоят ҳокимлиги шу кунларда Туркманистонга делегация юборишга тайёргарлик кўраётгани ҳақида маълумот олишганди.\nЎтган йилнинг октябрь ойи охирида Шавкат Мирзиёев Туркманистон президенти Гурбангули Бердимуҳаммедов билан телефон орқали мулоқот қилганди. Ўшанда қўшни давлат раҳбари Ўзбекистон президентини Туркманистонга давлат ташрифи билан келишга таклиф этганди.\n26 январь куни Ўзбекистон ва Туркманистон савдо-иқтисодий, илмий-техникавий ва маданий ҳамкорлик бўйича Қўшма комиссиясининг 13-йиғилиши ўтказилганди. Унда Очилбой Раматов бошчилигидаги делегация Туркманистон томони билан туркман-ўзбек мулоқотини жадаллаштириш масалаларини муҳокама қилганди.\nШунингдек, икки томонлама ўзаро алоқаларнинг стратегик йўналишлари муҳокама қилинган, асосий урғу савдо-иқтисодий, ёқилғи-энергетика ҳамда транспорт-коммуникация соҳаларига қаратилганди.\nЎзбекистон томони «Ўрта Осиё-Яқин Шарқ» (Ўзбекистон-Туркманистон-Эрон-Уммон) янги транспорт-транзит йўлагини ташкил этишда фаол иштирок этишга тайёрлигини билдирган. Унинг амалга татбиқ этиш халқаро транзит юк ташувлар ҳажмини ошириш ва дунё бозорини яна бир катта талабга эга йўналиш билан таъминлаш имконини беради.\nЭслатиб ўтамиз, аввалига Ўзбекистон президенти Шавкат Мирзиёевнинг давлат раҳбари сифатидаги илк ташрифи Россияга, шу йилнинг апрелида амалга оширилиши хабар қилинганди. Кейинроқ эса президент илк ташрифини март ойида Қозоғистонга амалга оширилиши ҳақида маълумот пайдо бўлди.